Pengeluaran luar biasa: KWSP fokus pulihkan simpanan persaraan ahli

Berikutan penyediaan beberapa kemudahan pengeluaran yang disebabkan oleh pandemik Covid-19, Kumpulan Wang Simpanan Pekerja (KWSP) kini fokus dalam membantu ahli membina semula simpanan mereka demi masa depan persaraan mereka. Kemudahan pengeluaran tersebut bersifat luar biasa dan diperkenalkan berikutan pandemik yang telah memberikan impak besar terhadap ekonomi negara.

Pengeluaran yang dimaksudkan, iaitu i-Lestari, i-Sinar, dan i-Citra, telah mengakibatkan sejumlah RM101 bilion telah dikeluarkan dan disalurkan kepada lebih 7.4 juta ahli, atau lebih daripada separuh jumlah keseluruhan ahli KWSP.

Walaupun pengeluaran tersebut telah memberikan sedikit kelegaan kewangan kepada ahli semasa pandemik dan pelbagai peringkat PKP, jumlah simpanan yang telah dikeluarkan kini telah menyebabkan seramai 6.1 juta ahli mempunyai kurang daripada RM10,000 dalam akaun KWSP mereka, yang mana daripada jumlah tersebut, seramai 3.6 juta mempunyai kurang daripada RM1,000, seterusnya menjadikan mereka lebih rentan dan tanpa perlindungan persaraan.

Kejatuhan dalam jumlah simpanan ini ternyata lebih merisaukan untuk ahli Bumiputera, memandangkan seramai 78%, atau lebih tiga perempat telah memohon untuk fasiliti pengeluaran tersebut. Akibatnya, seramai 4.4 juta, atau 54%, ahli Bumiputera kini mempunyai kurang daripada RM10,000, dan 2.0 juta, atau 25%, mempunyai kurang daripada RM1,000.

Tambahan lagi, pengagihan simpanan telah menjadi semakin tidak saksama. Kumpulan 40% terbawah ahli KWSP (lebih kurang 5.0 juta ahli) menyaksikan simpanan mereka jatuh sebanyak 38% kepada hanya RM8 bilion, menjadikan baki simpanan median sebanyak RM1,005.

Kumpulan 40% pertengahan juga mengalami kejatuhan sebanyak 18% kepada RM155 bilion, atau baki median sebanyak RM24,995. Hanya kumpulan 20% teratas yang berumur di bawah 55 tahun menyaksikan kenaikan dalam simpanan, namun ini mencapai median berjumlah RM152,043, atau bersamaan dengan hanya RM633 sebulan untuk 20 tahun.

Ketiga-tiga pengeluaran luar biasa ini telah menyebabkan 73%, atau hampir tiga perempat, ahli berada dalam situasi serius di mana jumlah dana mereka tidak cukup untuk bersara melebihi paras kemiskinan.

KWSP menganggarkan ahli perlu bekerja antara 4-6 tahun tambahan untuk membina semula simpanan yang telah dikeluarkan semasa pandemik, yang juga telah mengakibatkan kejatuhan yang ketara dalam peratusan ahli yang mencapai Simpanan Asas (RM240,000 pada 55 tahun) daripada 36% pada tahun 2020 kepada anggaran 27% pada hujung tahun ini.

Berita berkaitan: Kenyataan penuh KWSP

Berikutan keperluan untuk melindungi masa depan ahli dan membina semula dana persaraan mereka, sebarang pengeluaran luar biasa tambahan pada masa hadapan perlu dipertimbangkan dengan teliti. KWSP berharap langkah-langkah yang dilaksanakan untuk menyokong pemulihan ekonomi dan merangsang pekerjaan akan membantu ke arah memenuhi keperluan rakyat.

Pelan Pemulihan Nasional yang disokong oleh kejayaan besar program vaksin telah menyaksikan usaha memperbaiki situasi pandemik dilakukan secara beransur-ansur tetapi konsisten, seterusnya membuka jalan kepada pemulihan ekonomi.

Kes harian Covid-19 dan kemasukan ke hospital telah menurun secara konsisten, membolehkan sektor ekonomi dapat dipulihkan semula sementara rakyat Malaysia keluar semula bekerja dan sekali gus memperbaiki taraf hidup mereka.

Selain itu, Belanjawan 2022 yang dibentangkan baru-baru ini menyaksikan peruntukan RM8.2 bilion untuk Bantuan Keluarga Malaysia (BKM) dan RM4.8 bilion untuk Inisiatif Jamin Kerja Keluarga Malaysia (JaminKerja), serta pelbagai langkah untuk membantu rakyat, seterusnya mencerminkan pendirian Kerajaan dalam memperkukuhkan agenda perlindungan sosial untuk rakyat Malaysia.

Usaha ini juga dapat dilihat melalui kesinambungan insentif i-Saraan dan Kasih Suri Keluarga Malaysia. Usaha-usaha ini sedikit sebanyak dapat membantu ke arah menangani sebarang kepincangan sistem perlindungan sosial negara untuk masyarakat rentan, bagi memastikan mereka diberi akses kepada mencapai taraf hidup minimum biarpun dalam persekitaran yang tidak dijangka.

Agenda perlindungan sosial yang diterajui oleh Majlis Perlindungan Sosial Malaysia (MySPC), yang dipengerusikan oleh YAB Perdana Menteri, kini sedang mengkaji pembaharuan asas kepada sistem perlindungan sosial negara. KWSP menyokong penuh langkah-langkah ini, dan akan bekerjasama rapat dengan Kerajaan untuk memastikan masa depan yang terjamin dan terpelihara untuk ahli dan rakyat.

Jabatan Hal Ehwal Korporat
Kumpulan Simpanan Wang Pekerja

Makluman:

Kumpulan Wang Simpanan Pekerja (KWSP) merupakan antara dana persaraan tertua di dunia. Ditubuhkan pada tahun 1951, KWSP terus mendokong misi untuk melindungi simpanan ahli dan menyediakan perkhidmatan terbaik. Terbaharu, selaras dengan visi untuk membantu ahli mencapai masa depan yang lebih baik, KWSP telah melebarkan fungsinya untuk merangkumi ekosistem kesejahteraan sosial yang menyeluruh. Kini, KWSP terus komited kepada ahli melalui usaha-usaha tekal untuk mengemaskini dan menambahbaik, agar dapat membina asas kukuh bagi menjamin kesejahteraan mampan, holistik dan saksama untuk semua rakyat Malaysia.


China gesa dunia hulur bantuan kepada Afghanistan

Wakil tetap China di Pertubuhan Bangsa-Bangsa Bersatu (PBB), Zhang Jun menyeru masyarakat antarabangsa menghulurkan lebih banyak bantuan untuk menyokong Afghanistan menangani situasi kemanusiaan di negara ini.

Zhang berkata keadaan yang berlaku di Afghanistan boleh dijadikan iktibar bahawa campur tangan ketenteraan dan negara lain tidak membawa apa-apa manfaat di negara itu, lapor Bernama.

“Sebaliknya semua pihak perlu mengakui prinsip bahawa negara itu hanya boleh ‘dipimpin oleh rakyat Afghanistan, dikuasai oleh rakyat Afghanistan sendiri’.

“Semua pihak juga perlu berinteraksi dengan kerajaan sementara negara itu dengan sikap pragmatik, menyokong kedamaian dan kesatupaduan domestik serta mencari model pentadbiran yang selaras dengan keadaan sebenar Afghanistan,” katanya ketika berucap di Majlis Keselamatan PBB pada Khamis.

Menurut Zhang, situasi kemanusiaan dan ekonomi di Afghanistan kian membimbangkan setelah pengunduran pasukan tentera asing pada Ogos tahun lalu.

Setakat ini, program respons kemanusiaan Afghanistan masih kekurangan modal sebanyak US$3 bilion (RM13.2 bilion).

Pada April, pelbagai pihak terdiri pakar isu kemanusiaan PBB menyeru Amerika Syarikat (AS) untuk membatalkan pembekuan aset luar negara Afghanistan bagi mengubah keadaan kehidupan golongan wanita dan kanak-kanak di negara itu.

“Afghanistan bergelut dengan bermacam-macm masalah lain termasuk keselamatan, antikeganasan, antidadah dan pelarian.

“Untuk menghadapi masalah itu adalah penting untuk membantu Afghanistan membanteras pelbagai kumpulan keganasan seperti “Daesh” dan “ETIM”, selain menyokong Afghanistan untuk menggantikan tanaman popi, selain memastikan hak dan kepentingan wanita serta kanak-kanak Afghanistan dalam pendidikan serta pekerjaan terus dipelihara,” kata Zhang.

Beliau turut menekankan bahawa China dan Afghanistan adalah negara jiran yang baik.

Katanya, kerajaan China telah menghulurkan bantuan kecemasan bernilai RMB250 juta (RM165 juta) kepada negara itu sejak musim sejuk tahun lalu.

“Bantuan bilateral yang melibatkan modal sebanyak RMB1 biliion (RM658 juta) pula akan terus dilaksanakan dan China bersedia bersama-sama masyarakat antarabangsa untuk memberi sumbangan baharu untuk masa depan yang lebih cerah di Afghanistan,” katanya.


‘Kita ada pelan sokongan jika vaksin AstraZeneca tak sesuai’

Pakar tempatan akan bermesyuarat Selasa ini bagi mengetahui lebih lanjut data klinikal vaksin AstraZeneca selepas beberapa negara menggantung penggunaannya berikutan kesan ke atas penerima.

Pada masa sama, Menteri Penyelaras Program Imunisasi COVID-19 Kebangsaan, Khairy Jamaluddin memaklumkan kerajaan mempunyai pelan sokongan jika Jawatankuasa Khas Jaminan Akses Bekalan Vaksin Covid-19 (JKJAV) memutuskan vaksin AstraZeneca tidak sesuai digunakan.

“Kita ambil maklum bahawa terdapat beberapa kes dalam berita dan kes dikenal pasti daripada badan kawal selia perubatan UK berkenaan pembekuan darah.

“Kalau terpaksa tangguh AstraZeneca atau mendapati bahawa ia tidak sesuai (digunakan), beberapa perancangan lain termasuk pelan sokongan akan dilaksanakan,” katanya.

Kerajaan Belanda hari ini menggantung sementara penggunaan vaksin Covid-19, AstraZeneca, sebagai langkah berjaga-jaga selepas menerima lima laporan penerimanya mengalami darah beku dengan palet darah yang rendah.

Keputusan itu dibuat beberapa hari selepas pihak berkuasa Jerman menghentikan sementara penggunaan vaksin AstraZeneca bagi penerima berumur di bawah 60 tahun

Semalam, badan kawal selia perubatan United Kingdom mengesahkan tujuh daripada 30 individu, mengalami pembekuan darah selepas menerima suntikan vaksin Covid-19 AstraZeneca meninggal dunia.

Menteri Sains, Teknologi dan Inovasi itu berkata, beberapa pelan sokongan sudah dilihat termasuk tawaran dos tambahan daripada Pfizer-BioNTech.


Permohonan kerajaan, bekas AG batal saman Najib didengar 12 Ogos

Mahkamah Tinggi Kuala Lumpur menetapkan 12 Ogos untuk mendengar permohonan kerajaan untuk membatalkan saman sivil RM1.9 juta oleh bekas Perdana Menteri Datuk Seri Najib Razak terhadap kerajaan dan bekas Peguam Negara (AG) Tan Sri Tommy Thomas.

Najib menyaman kedua-dua pihak atas pertuduhan yang dikemukakan terhadapnya dalam kes jenayah yang dikaitkan dengan 1Malaysia Development Bhd (1MDB), dengan mendakwa Thomas dan kerajaan Pakatan Harapan (PH) ketika itu terlibat dalam “pendakwaan berniat jahat”, dan pertuduhan terhadapnya adalah sebahagian daripada perancangan jangka panjang dan terancang.

Theedgemarket melaporkan peguam Najib bagi kes itu Yudistra Darma Dorai, mengesahkan perkara berkenaan.

Perkara itu akan dibicarakan secara fizikal di hadapan Hakim Mahkamah Tinggi Datuk Ahmad Bache.

Saman itu, yang difailkan pada Oktober 2021, berkisar kira-kira 30 pertuduhan jenayah terhadap Ahli Parlimen Pekan itu dalam empat perbicaraan.

Dalam afidavit sokongannya yang difailkan tahun lepas, Timbalan Pendakwa Raya (DPP) Ahmad Akram Gharib berkata permohonan Najib adalah menyalahgunakan proses mahkamah yang dilakukan terhadap pertuduhan jenayah yang dikemukakan terhadapnya.

Ahmad Akram menambah bahawa sekiranya perkara sivil ini diteruskan, ia boleh mengganggu kes jenayah yang sedang berjalan terhadap Najib.

“(Najib) boleh mengemukakan keterangan dan bukti berhubung penyelewengan, salah guna kuasa dengan niat jahat dalam perbicaraan jenayah terhadapnya, yang mempunyai bidang kuasa dan pembuktian berbeza,” katanya.

Dilaporkan Thomas, dalam afidavit sokongannya, mendakwa Najib memfailkan saman itu atas sebab politik, iaitu untuk pilihan raya negeri Melaka yang berlangsung bulan itu dan pilihan raya umum akan datang, yang mesti diadakan pada pertengahan 2023.

Bekas Peguam Negara juga memfailkan untuk membatalkan saman berkenaan.


PAS letak calon baharu lawan Khairuddin yang mesra UMNO

Kerusi Parlimen Kuala Nerus bakal menyaksikan penampilan calon baharu dalam usaha PAS merampas semula kerusi yang dimenangi mereka pada Pilihan Raya Umum Ke-15 (PRU-15) 19 November ini.

PAS pada PRU-14 memenangi kerusi Parlimen Kuala Nerus, bagaimanapun wakilnya, Datuk Mohd Khairuddin Aman Razali bertindak keluar parti dan menjadi mesra kepada UMNO.

Menurut Pengarah Pilihan Raya PAS Terengganu, Ariffin Deraman mengesahkan mempertaruhkan tujuh calon untuk bertanding mempertahankan kerusi Parlimen pada PRU-15, ia termasuk muka baharu di Kuala Nerus bagi mencabar bekas Ahli Parlimennya itu.

“Setakat ini hanya satu kerusi Parlimen akan diserahkan kepada calon Bersatu iaitu Hulu Terengganu.

“PAS mungkin mempertaruhkan calon ‘bidan terjun’ atau kalangan Exco kerajaan negeri untuk bertanding merampas semula kerusi Parlimen Kuala Nerus yang dilarikan bekas jawatankuasa PAS pusat, Datuk Mohd Khairuddin Aman Razali,” katanya dipetik laporan media.

Sementara itu, penyandang kerusi Parlimen Kuala Nerus, Khairuddin sebelum ini dilaporkan akan bertanding atas tiket Bebas untuk mempertahankan kerusi dimenangi pada PRU-14.

Pada PRU-14 lalu, Khairuddin memenangi kerusi Kuala Nerus dengan majoriti 8,447 undi bagi menewaskan calon UMNO dan PKR.


TPM daripada UMNO bukan Bersatu?

Perdana Menteri Datuk Seri Ismail Sabri Yaakob bakal meletakkan seorang Ahli Parlimen (MP) daripada UMNO untuk mengisi jawatan Timbalan Perdana Menteri (TPM) dalam rombakan Kabinet yang diuar-uarkan minggu depan.

Berada di tangga teratas pilihannya ialah Menteri Kanan Pertahanan, Datuk Seri Hishammuddin Hussein yang dilihat lebih berwibawa daripada MP UMNO yang lain, terutama di dalam urusan pentadbiran Kerajaan Pusat.

Dari segi kekananan, Hishammuddin telah menjadi Menteri di beberapa kementerian utama, setelah pada awalnya dilantik sebagai Timbalan Menteri Perusahaan Utama pada 1996, sebelum menjadi Menteri penuh di Kementerian Belia dan Sukan pada 1999.

Beliau juga pernah menjadi Menteri di Jabatan Perdana Menteri (Tugas-Tugas Khas), selain empat kementerian yang dianggap sebagai ‘tangga’ menuju pintu pejabat TPM dan PM iaitu Kementerian Pendidikan; Kementerian Luar; Kementerian Dalam Negeri; dan Kementerian Pertahanan.

Bagaimanapun sumber memberitahu Agenda Daily, Ismail Sabri perlu mendapat ‘kelulusan’ daripada Pengerusi Perikatan Nasional (PN) yang juga Presiden Bersatu, Tan Sri Muhyiddin Yassin, untuk melantik Hishammuddin sebagai TPM, bukan daripada Majlis Tertinggi (MT) atau Presiden UMNO.

Ini kerana, PN serta yang bersekutu dengannya, adalah gabung terbesar parti-parti di luar Barisan Nasional (BN) yang memberi sokongan kepada Ismail Sabri untuk menjadi PM kesembilan.

Di dalam Kabinet sekarang, BN mempunyai 13 menteri, termasuk Ismail Sabri sendiri sebagai PM, dengan 11 daripadanya daripada UMNO dan masing-masing satu MCA dan MIC.

Manakala PN juga mempunyai 13 kerusi menteri dengan 10 daripada Bersatu, dan PAS (tiga).

Gabungan Parti Sarawak (GPS) mempunyai empat menteri, serta satu daripada Parti Bersatu Sabah (PBS). Untuk rekod, GPS sebelum ini telah bertindak keluar daripada BN, dan memberi sokongan kepada PN.

Sementara, Menteri Kewangan Tengku Datuk Seri Zafrul Abdul Aziz adalah satu-satunya Menteri penuh yang tidak menyertai mana-mana parti politik dan dilantik sebagai Senator.

Bagaimanapun, sumber memberitahu Agenda Daily, Ismail Sabri tidak boleh mengetepikan beberapa individu lain bagi mengisi kerusi TPM, terutama dua pemimpin Bersatu – Naib Presiden, Datuk Seri Mohamed Azmin Ali, dan Setiausaha Agung, Datuk Seri Hamzah Zainuddin.

Nama kedua-duanya bukan baharu disebut bagi mengisi jawatan itu malah ianya tercetus sejak awal Ismail Sabri dilantik sebagai PM.

Namun, sumber itu berkata berbanding Azmin dan Hamzah, Hishammuddin dilihat lebih layak dalam banyak hal, khususnya untuk memperkukuhkan kedudukan Ismail Sabri di dalam UMNO.

Ismail Sabri sebagai Naib Presiden UMNO kini menerima tekanan daripada pimpinan utama parti itu, setelah dikatakan gagal mengikut beberapa ketetapan yang dibuat Majlis Tertinggi (MT), termasuk dalam isu penetapan tarikh Pilihan Raya Umum Ke-15 (PRU15) dan pengeluaran caruman one-off i-Citra Kumpulan Wang Simpanan Pekerja (KWSP).

Beliau juga dilihat hanya mempunyai sekurang-kurangnya tiga penyokong kuat di dalam MT iaitu seorang lagi Naib Presiden UMNO, Datuk Seri Mahdzir Khalid; Datuk Seri Reezal Merican Naina Merican; dan Datuk Zahidi Zainul Abidin.

Walaupun Tan Sri Noh Omar dan Datuk Noraini Ahmad adalah ahli MT yang menduduki kerusi Kabinet, kedua-duanya adalah penyokong tegar Presiden UMNO, Datuk Seri Ahmad Zahid Hamidi.

Difahamkan, satu perbincangan antara Ismail Sabri dan Muhyiddin akan diadakan hari ini bagi menyediakan senarai baharu Kabinet, dengan Hishammuddin akan disokong menjadi TPM dan kekal sebagai Menteri Pertahanan, manakala Hamzah pula bakal diangkat sebagai Menteri Kanan Dalam Negeri.

Walaupun, tidak melantik MP Bersatu sebagai TPM, gabungan diterajui Muhyiddin akan kekal memberi sokongan kepada kerajaan Ismail Sabri untuk meneruskan pentadbiran negara membantu rakyat yang kini masih berdepan pelbagai bencana, termasuk pandemik Covid-19, serta banjir yang melanda baru-baru ini.

Sumber itu juga berkata, rombakan Kabinet yang akan dilakukan bukan disebabkan isu-isu yang timbul sejak kebelakangan ini, terutama yang melibatkan menteri dan banjir.

“PM tidak boleh melihat kecaman orang ramai terhadap menteri untuk melakukan rombakan. Beberapa menteri memang dikecam baru-baru ini. Tetapi jika itu menjadi alasan, Ismail Sabri perlu melihat diri dan keluarganya yang turut dikecam juga,” katanya.


Sejuta dos vaksin sumbangan AS tiba pagi ini

Program imunisasi Covid-19 negara bakal lebih rancak selepas sejuta dos vaksin Pfizer sumbangan Amerika Syarikat (AS) kepada Malaysia tiba dengan pesawat Raya Airways TH384 di Lapangan Terbang Sultan Abdul Aziz Shah, Subang pada jam 8.10 pagi tadi.

Menteri Luar Datuk Seri Hishammuddin Hussein, Menteri Penyelaras Program Imunisasi Covid-19 Kebangsaan (PICK), Khairy Jamaluddin, dan Duta Besar AS ke Malaysia, Brian D McFeeters, turut hadir ketika ketibaan vaksin berkenaan.

Hishammuddin berkata, sumbangan itu akan membantu meningkatkan lagi proses vaksinasi serta membawa perkembangan bermakna terhadap program imunisasi yang sedang berlangsung.

“Malaysia juga amat menghargai sokongan AS melalui kedutaannya di Kuala Lumpur sejak pandemik melanda tahun lalu, termasuk sumbangan dalam bentuk kelengkapan perubatan, kelengkapan perlindungan diri (PPE) dan peralatan teknologi maklumat dan komunikasi (ICT), bernilai AS$250,000.

““Bagi pihak Kerajaan Malaysia, saya sekali lagi ingin mengucapkan setinggi-tinggi penghargaan kepada rakan sejawat saya, (Setiausaha Negara) Antony Blinken dan Kerajaan AS atas sumbangan itu,” katanya.

Khairy pula berterima kasih kepada kerajaan AS di atas sumbangan itu dan berharap kerjasama lebih erat dalam memerangi Covid-19 dapat dilakukan.

“Malaysia berharap dapat terus bekerjasama dengan AS serta negara-negara lain, dalam usaha untuk mendapatkan lebih banyak lagi vaksin Vovid-19,” katanya.


Saya tak sakau duit orang : Muhyiddin

Bekas Perdana Menteri, Tan Sri Muhyiddin Yassin menegaskan beliau tidak pernah menyeleweng wang sesiapa termasuk wang rakyat.

Pengerusi Perikatan Nasional (PN) itu berkata sepanjang 50 tahun berada dalam kerajaan sebelum ini, beliau sentiasa berpegang kepada prinsip tadbir urus yang baik dan tidak bercanggah dengan undang-undang.

“Ini yang saya hairan tapi cari tiap-tiap hari macam nak…siapa saja yang menentang dia (Perdana Menteri, Datuk Seri Anwar Ibrahim) diberi amaran siang-siang (awal-awal). ‘Nanti kalau orang ini buat begini…begini sakau duit. Pulang balik duit’.

“Siapa yang sakau? Saya tak sakau duit orang. Duit rakyat saya tak sakau. Dia ambil tindakan dakwa saya kononnya saya beri kontrak, saya salah guna kuasa. Mana ada. Tak ada. Yang luluskan kontrak bukan perdana menteri, yang lulus kontrak ialah menteri kewangan, yang luluskan pengecualian cukai Yayasan Albukhary juga bukan perdana menteri. Yang luluskan menteri kewangan. Ada orang beri bantuan kepada Bersatu dan PN, tak salah.

“Saya tidak rasuah dan tidak menerima rasuah daripada siapa pun. 50 tahun dalam kerajaan saya berpegang kepada prinsip mesri tadbir urus yang baik, buat cara yang betul, tidak bercanggah undang-undang, jangan buat benda yang tak baik, yang salah. Tapi dia ambil juga tindakan undang-undang walaupun peguam saya kata tak ada kes. Saya terpaksa pertahankan diri saya di mahkamah,” katanya pada Ceramah Umum PN Hulu Selangor di Felda Sungai Tengi, malam tadi.

Sebelum ini Anwar ketika Program Jelajah Perpaduan Madani dan Pelancaran Jentera Perpaduan Kelantan dilaporkan memberi kata dua kepada seorang pemimpin politik yang tidak disebutkan nama sama ada memulangkan semula harta yang didakwa dicuri atau bersedia untuk disiasat.

Namun kenyataan itu dibidas seorang peguam kanan, Mohamed Haniff Khatri Abdulla yang menyifatkan Anwar menyalahgunakan kuasanya sebagai perdana menteri kerana mana-mana pemimpin kerajaan tidak boleh memberi arahan kepada pihak berkuasa untuk menjalankan siasatan.

Sementara itu, Muhyiddin yang juga Presiden Bersatu berkata, beliau menyokong usaha menghapuskan rasuah di negara ini namun pihak eksekutif tidak boleh campur tangan dalam bidang kuasa badan penguat kuasa.

“Ya, kami setuju supaya rasuah dihapuskan dalam negara. Sesiapa yang melakukan hal sebegitu menyalahi undang-undang SPRM, SPRM boleh ambil tindakan. Itu teratur.

“Tapi jangan kita sebagai pihak eksekutif ambil alih kuasa pihak penguat kuasa untuk ambil tindakan secara pilihan terhadap musuh politik supaya dia boleh pegang jawatan lama dalam kerajaan dan sebagainya. Ini tidak adil dan tidak betul,” katanya.

Munyiddin menegaskan Anwar sepatutnya memfokus kepada mengurus tadbir negara dengan betul termasuk mencari jalan menyelesaikan isu yang membelanggu rakyat.

“Jadi apa kerajaan madanon ini buat? Tak ada nampak. Yang nampak Anwar ke sana ke mari. Bila buka mulut saja cakap bohong. Buka mulut saja cakap bohong, tohmah, fitnah. Saya dah 76 tahun, saya tak pernah lihat seorang manusia seperti Anwar sebagai perdana menteria PM berbuat seperti dia buat hari ini.

“Bukannya mengurus tadbir negara dengan betul. Cari jalan macam mana nak pulihkan ekonomi, kurangkan masalah inflasi, kurangkan harga barang, cari peluang kerja untuk anak-anak muda kita. Patut langkah ini yang dibuat tapi ini tidak jadi perhatian utama. Ini jadi masalah kita. Sebab itu PRN ini akan jadi referendum, pungutan suara menentang kerajaan PH,” katanya.


Kes HFMD direkod Pulau Pinang meningkat dua kali ganda

Sebanyak 3,990 kes penyakit tangan, kaki dan mulut (HFMD) direkodkan di Pulau Pinang sejak Januari sehingga minggu epid ke-23 (29 Mei hingga 4 Jun) tahun ini, iaitu peningkatan 22 kali ganda berbanding tempoh sama tahun lepas.

Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan negeri Dr Norlela Ariffin berkata sebanyak 119 kluster HFMD dilaporkan sepanjang tempoh sama berbanding hanya tujuh kluster pada 2021 iaitu peningkatan sebanyak 16 kali ganda, lapor Bernama.

“Sehingga minggu ke-23 jumlah kumulatif kes HFMD yang dilaporkan adalah sebanyak 3,990 kes berbanding dengan hanya 176 kes pada tempoh yang sama tahun 2021 iaitu peningkatan sebanyak 22 kali ganda.

“Jika dibandingkan dengan tempoh yang sama pada tahun 2019 (sebelum pandemik COVID-19) dengan kes sebanyak 1,727, ia menunjukkan peningkatan sebanyak 1.3 kali ganda,” katanya dalam kenyataan, hari ini.

Katanya daripada jumlah itu, daerah Barat Daya mencatatkan kes tertinggi iaitu sebanyak 988 kes (24.8 peratus), diikuti Seberang Perai Tengah (867 kes/21.7 peratus), Seberang Perai Utara (826 kes/20.7 peratus), Timur Laut (786 kes/19.7 peratus) dan Seberang Perai Selatan mencatatkan 523 kes iaitu 13.1 peratus.

Norlela berkata kes HFMD di negeri ini banyak berlaku dalam kalangan kanak-kanak berusia enam tahun ke bawah sebanyak 3,357 kes iaitu 88.65 peratus, diikuti kumpulan berusia tujuh hingga 12 tahun sebanyak 377 kes (9.45 peratus), manakala selebihnya berusia lebih 12 tahun iaitu 256 kes (1.9 peratus).

Katanya Kementerian Kesihatan (KKM) menasihati semua pengusaha dan pengasuh di taska, tadika dan tabika untuk sentiasa memastikan kebersihan premis termasuk peralatan dan perkakasan yang digunakan oleh kanak-kanak.

”Pengusaha dan pengasuh di taska juga perlu membuat saringan di pintu masuk bagi memastikan kanak-kanak tiada tanda-tanda jangkitan HFMD.

“Kanak-kanak dengan gejala dinasihatkan untuk tidak hadir ke sekolah bagi mengelakkan jangkitan kepada kawan-kawannya,” katanya.

Beliau berkata pengusaha juga perlu mengamalkan kebersihan diri termasuk mencuci tangan selepas menguruskan seorang kanak-kanak sebelum mengendalikan kanak-kanak lain.

Selain itu, menurutnya semua pihak haruslah mengamalkan langkah-langkah pencegahan penyakit berjangkit termasuk Covid-19 seperti memakai pelitup muka dan menghadkan pergaulan rapat.


Pengerusi Amanah Kedah dakwa dipecat selepas enggan serah Jerai kepada DAP

Bekas Pengerusi Amanah Kedah, Datuk Phahrolrazi Zawawi mendakwa pemecatannya berpunca disebabkan keengganan menyerahkan kerusi Parlimen Jerai kepada DAP.

Amanah hari ini mengesahkan pemecatan Phahrolrazi atas alasan melanggar perlembagaan parti, bagaimanapun dakwaan itu disangkal beliau dengan mendedahkan pemimpin atasan Amanah terpaksa tunduk kepada DAP dengan memberi kerusi Parlimen Jerai.

“Pada 14 Oktober, Jawatankuasa Perhubungan Amanah kedah mengambil ketetapan menolak kerusi Jerai diberikan kepada DAP dan sekiranya diberikan kepada DAP, kita menyatakan dengan tegas kami akan menarik diri daripada proses Pilihan Raya Umum Ke-15 (PRU-15),” katanya semasa sidang media hari ini.

Phahrolrazi berkata selepas kecewa dengan pemimpin Amanah peringkat nasional yang dilihat tunduk kepada DAP, mereka mengambil keputusan untuk menghentikan sebarang aktiviti berkempen menjelang penamaan calon PRU-15.

“Amanah (Kedah) telah mengeluarkan satu surat bahawa untuk sementara ini kita tidak menjalankan apa-apa kegiatan pilihan raya,” katanya lagi.

Untuk rekod, DAP sudah mengumumkan akan bertanding di kerusi Jerai pada PRU-15 ini.

Terdahulu, Setiausaha Agung Amanah Nasional, Datuk Hatta Ramli dalam kenyataan mengumumkan pemecatan Phahrolrazi kerana ngkari keputusan parti, dan melakukan perbuatan yang bertentangan dengan kepentingan parti.

“Sehubungan itu, Ismail Salleh, Timbalan Pengerusi Amanah Kedah, akan menjalankan tugas-tugas Pengerusi Amanah Kedah.

“Kedua-dua keputusan di atas berkuatkuasa serta-merta,” katanya dalam kenyataan awal hari ini.


Hari pengundian diramal hujan, ribut petir

Jabatan Meteorologi Malaysia (MetMalaysia) meramalkan hujan satu dua kawasan pada sebelah pagi di Pulau Pinang, Negeri Sembilan dan Selangor pada hari mengundi pilihan raya negeri (PRN) enam negeri, esok.

Berdasarkan maklumat di laman web MetMalaysia, hujan turut diramal berlaku di Kedah bagi banyak kawasan pantai serta mendung di Terengganu namun cuaca baik diramal di Kelantan.

Selain itu, MetMalaysia juga meramalkan ribut petir berlaku pada sebelah petang di satu dua tempat di Pulau Pinang, Selangor dan Kedah, satu dua kawasan pedalaman Negeri Sembilan serta beberapa kawasan di Kelantan dan Terengganu.

Suhu sepanjang hari berkenaan diramal 23 hingga 34 darjah Celsius.

Seramai 9.67 juta pengundi akan membuang undi esok di enam negeri manakala 122,160 orang layak mengundi bagi pilihan raya kecil (PRK) untuk Parlimen Kuala Terengganu.

Sebanyak 17,048 saluran mengundi disedia di 3,190 pusat mengundi di semua 245 kawasan DUN di enam negeri manakala untuk PRK Parlimen Kuala Terengganu 217 saluran mengundi disediakan di 41 pusat mengundi.


Idris persoal pemimpin UMNO tak ikut keputusan parti tidak dipecat

Ahli Dewan Undangan Negeri (ADUN) Sungai Udang, Datuk Seri Idris Haron mempersoalkan tindakan UMNO yang memecat keahliannya kerana menarik sokongan terhadap Ketua Menteri Melaka, Datuk Seri Sulaiman Md Ali.

Dalam wawancara bersama Astro Awani, Idris berkata nasibnya tidak begitu baik jika dibandingkan dengan beberapa pimpinan parti sebelum ini yang bertindak tidak menyokong keputusan Perhimpunan Agung UMNO untuk keluar daripada kerajaan Perikatan Nasional (PN).

Kenyataan Idris itu difahamkan merujuk kepada ‘pertembungan’ antara kem Presiden UMNO Datuk Seri Ahmad Zahid Hamidi dan Timbalannya Datuk Seri Ismail Sabri pada Julai lalu sehingga menyebabkan Tan Sri Muhyiddin Yassin tersingkir dari jawatan perdana menteri.

“Nasib saya ini tidaklah sebaik Datuk Seri Shahidan Kassim, Tan Sri Annuar Musa dan beberapa orang yang tidak menyokong keputusan Perhimpunan Agung (UMNO) dan tidak menyokong urusan Majlis Tertinggi. Tapi (mereka) tidak dikena tindakan, dipecat dari parti atau pun diambil sebarang tindakan.

“Saya tak pasti undang-undang mana yang dikenakan kepada saya, peraturan mana yang dikenakan kepada saya. Tapi saya pasti, kalau saya dipanggil oleh badan disiplin saya sedia memberikan penjelasan mengapa saya melakukan demikian.

“Saya berbuat demikian kerana saya nak menyelamatkan parti ini daripada ditolak oleh rakyat dalam PRU akan datang,” kata Idris.

Pada Julai lalu, UMNO mengambil keputusan untuk menarik balik dan menamatkan sokongan terhadap Tan Sri Muhyiddin Yassin sebagai perdana menteri dengan serta-merta dengan alasan kononnya terdapat beberapa kegagalan yang dilakukan oleh kerajaan pada ketika itu.

Ekoran tindakan itu, Ismail pula mengumpulkan beberapa pimpinan tertinggi UMNO dan melakukan beberapa siri pertemuan bagi memastikan PN terus kekal berkuasa sebagai kerajaan.


Bersatu akan tanding di Terengganu, Kelantan kata PAS

PAS memberi jaminan akan memberi ruang kepada rakan politiknya, Bersatu untuk bertanding dalam pilihan raya negeri (PRN) di Terengganu dan Kelantan.

Namun Naib Presidennya, Datuk Seri Dr Ahmad Samsuri Mokhtar berkata rundingan pembahagian kerusi tersebut masih belum dimuktamadkan.

“Insya-Allah ada kerusi untuk diberikan kepada Bersatu bertanding di Terengganu.

“Kelantan pun Insya-Allah (Bersatu) akan diberi ruang cuma di sana kita belum lagi tamatkan perbincangan kerusi.

“Insya-Allah dalam masa dua hari lagi kita akan duduk kembali dalam kalangan pimpinan untuk penentuan kerusi-kerusi yang boleh ditandingi (Bersatu),” katanya pada sidang media di Kuala Lumpur, hari ini.

Beliau yang juga Menteri Besar Terengganu berkata demikian ketika ditemui pada Majlis Menandatangani Memorandum Persefahaman antara KMI Healthcare dan Perbadanan Kemajuan Ekonomi Perlis (PKENPs).

Turut hadir, Menteri Besar Perlis, Mohd Shukri Ramli; Ketua Pegawai Eksekutif KMI Healthcare, Dr Rayney Azmi Ali dan Pengurus Besar PKENPs, Norsiake Kassim.

Enam negeri yang terlibat dalam PRN akan datang selain Terengganu dan Kelantan termasuk Selangor, Pulau Pinang, Kedah dan Negeri Sembilan.

Kesemua negeri dijangka membubarkan DUN pada bulan ini bagi memberi laluan kepada PRN diadakan serentak.


Gempa terbaharu Turkiye: Ramai terperangkap, 29 bangunan runtuh

Gempa bumi menggegarkan tenggara Turkiye pada Isnin (27 Februari 2023), mengorbankan seorang penduduk, mencederakan 110 yang lain, dan menyebabkan 29 bangunan runtuh, kata pihak berkuasa Turkiye sekali gus mencetuskan kerja menyelamatkan beberapa orang yang dipercayai terperangkap dalam runtuhan.

Gempa susulan terbaru, dengan magnitud 5.6 pada kedalaman 6.15 kilometer, melanda tiga minggu selepas gempa besar yang mengorbankan lebih 50,000 nyawa di Turkiye dan Syria.

Pasukan penyelamat mengeluarkan seorang lelaki yang masih hidup dari runtuhan bangunan di wilayah Malatya, rakaman langsung penyiar CNN Turk menunjukkan usaha yang dilakukan itu.

Beberapa ketika kemudian, ia menunjukkan seorang wanita, dikatakan anak perempuan lelaki itu, diselamatkan dari blok pangsapuri yang sama.

Mereka dikatakan memasuki bangunan yang rosak itu untuk mengambil harta benda yang ditinggalkan di situ selepas gempa pertama tiga minggu lalu.

Di sebuah bangunan lain, di mana tiga orang dipercayai terperangkap, pasukan penyelamat berselang-seli meminta orang ramai supaya senyap setelah mereka mendengar bunyi atau tanda kehidupan di dalam runtuhan bangunan.

Yunus Sezer, Ketua Agensi Pengurusan Bencana dan Kecemasan (AFAD) Türkiye memberitahu sidang media bahawa pasukan mencari dan menyelamat telah dikerahkan ke lima bangunan.

Terdapat empat gempa bumi baharu di wilayah itu dalam tempoh tiga minggu lalu, serta 45 gegaran susulan dengan magnitud antara lima dan enam, kata Ketua Pengarah AFAD, Orhan Tatar.

“Ini adalah aktiviti yang sangat luar biasa,” kata Tatar.

Pada Ahad, AFAD mengumumkan bahawa jumlah kematian dalam gempa bumi yang dahsyat tiga minggu lalu telah meningkat kepada 44,374 mangsa.

Jumlah keseluruhan kematian di Türkiye dan negara jiran Syria melebihi 50,000 orang.

Lebih 160,000 bangunan, termasuk 520,000 pangsapuri runtuh atau rosak teruk di Turkiye akibat bencana itu, yang terburuk dalam sejarah moden negara berkenaan. – Agensi


Vaksin Covid-19: Thailand lulus campuran suntikan dos pertama, kedua

Kerajaan Thailand membuat keputusan menggunakan vaksin AstraZeneca (mRNA) sebagai dos kedua bagi individu yang telah menerima suntikan pertama vaksin Sinovac, untuk meningkatkan perlindungan terhadap virus Covid-19.

Rancangan itu, apabila dilaksanakan kelak akan menjadi langkah pertama diumum secara terbuka membabitkan campuran vaksin buatan China dan Barat.

Ia juga sekali gus menimbulkan persepsi orang ramai bahawa vaksin Sinovac yang bukan mRNA buatan China, kurang berkesan dalam melawan varian baharu Covid-19.

“Langkah ini bertujuan meningkatkan perlindungan terhadap varian Delta serta membina imuniti ke tahap lebih tinggi terhadap wabak yang sedang menular itu,” kata Menteri Kesihatan Thailand, Anutin Charnvirakul.

Thailand dan Indonesia sebelum ini melaporkan penularan jangkitan Covid-19 membabitkan kakitangan kesihatan dan petugas barisan hadapan yang telah disuntik dua dos vaksin Sinovac.

Majoriti kakitangan perubatan dan petugas barisan hadapan Thailand diberi suntikan dos Sinovac sebelum AstraZeneca mula memasuki negara itu secara meluas pada Jun lalu.

Keputusan kerajaan Thailand untuk mencampur kedua-dua vaksin berkenaan dibuat selepas Kementerian Kesihatan negara itu semalam memaklumkan 618 daripada 677,348 kakitangan perubatannya yang telah menerima dua dos Sinovac telah dijangkiti Covid-19 sejak April hingga Julai lalu.

Negara itu juga merancang memberi vaksin mRNA sebagai dos ketiga kepada kakitangan perubatan yang telah menerima dua dos suntikan Sinovac.

Thailand hari ini merekodkan 8,656 jangkitan baharu dan 80 kematian dalam tempoh 24 jam lalu menjadikan jumlah kes sebanyak 345,027 dan 2,791 kematian.

Kenaikan kes baharu dan kematian itu bermula sejak April lalu dipacu oleh penularan varian Alpha dan Delta.

Susulan itu, Thailand mengenakan perintah darurat di 10 wilayahnya, termasuk Bangkok mulai hari ini, bagi menyekat pergerakan orang ramai, selain menggantung penerbangan dalam negeri serta perkhidmatan pengangkutan awam yang dihadkan.

Darurat, termasuk perintah berkurung di kawasan zon merah, berkuat kuasa selama dua minggu itu bertujuan memperlahankan penularan varian baharu Covid-19. – Agensi


Empat pesawat tentera Russia dipintas tentera Britain

Empat pesawat tentera Russia berjaya dipintas dan diiring keluar dari kawasan kepentingan United Kingdom di luar pesisir pantai Scotland.

Menurut laporan media antarabangsa, Jet pejuang Tentera Udara Diraja Britain (RAF) diarahkan untuk bertindak dalam satu operasi selepas mengesan kehadiran pesawat Russia tersebut.

Jet pejuang Typhoon itu berlepas dari pangkalan Tentera Udara Diraja Lossiemouth di Moray dan turut disertai pesawat tangki pengisian minyak Voyager dari Tentera Udara Diraja Brize Norton di Oxfordshire, kata RAF dalam satu kenyataan, lapor Agensi Anadolu.

“Jenis pesawat Russia ialah Tupolev Tu-95 Bear H dan Tupolev Tu-142 Bear F.

“Jet pejuang Typhoon kami mengiringi pesawat Russia itu keluar dari kawasan kepentingan UK dan tanah berdaulat UK,” katanya.

Operasi itu berlaku di tengah-tengah ketegangan yang memuncak antara Rusia dan kuasa Barat berhubung penempatan tentera Russia di sepanjang sempadan Ukraine.

Rabu lalu, Perdana Menteri Britai, Boris Johnson berkata, beliau bimbang dengan ‘tindakan bermusuhan semasa’ Russia di sempadan Ukraine dalam satu perbualan telefon dengan Presiden Russia., Vladimir Putin.

Johnson menggesa satu penyelesaian yang menghormati integriti wilayah Ukraine dan hak negara itu untuk mempertahankan diri, menurut jurucakap Downing Street.

“Johnson menegaskan bahawa sebarang pencerobohan Rusia ke wilayah Ukraine akan mencetuskan salah faham yang tragik,” tambah jurucakap itu.


1,451 kes semalam, tujuh kematian

Jangkitan Covid-19 dalam tempoh 24 jam semalam (Selasa, 31 Mei) meningkat lagi berbanding Isnin, setelah mencatat jumlah kedua terendah tahun ini pada Ahad iaitu sebanyak 1,155 kes.

Dalam tempoh semalam Kementerian Kesihatan (KKM) mengesan sebanyak 1,451 jangkitan baharu positif Covid-19, termasuk enam kes import. Pada Isnin jumlah jangkitan yang dicatat ialah 1,325 kes.

Jumlah itu menjadikan kumulatif positif sejak Januari 2020 meningkat kepada 4,506,510 kes, dengan 4,447,682 pesakit telah sembuh, termasuk 2,071 yang telah pulih semalam.

Sehingga semalam, 23,152 kes masih aktif, termasuk 22,160 pesakit masih menjalani kuarantin di rumah; 19 ditempatkan di PKRC; 945 dirawat di hospital; dan 28 pesakit dimasukkan ke hospital, dengan 15 daripadanya memerlukan alat bantuan pernafasan.

Daripada jumlah jangkitan baharu semalam, 982 kes melibatkan individu yang telah menerima dos penggalak vaksin Covid-19; 319 kes (penerima dua dos); 131 kes (tidak menerima vaksinasi); dan 19 kes (menerima satu dos).

Selangor kekal mencatat jangkitan tertinggi dengan 665 kes, menjadikan kumulatif positif sebanyak 1,366,163 kes, dengan 1,347,664 pesakit telah sembuh.

Berikut adalah pecahan kes baharu mengikut negeri semalam dan jumlah kumulatif positif sejak 2020:

Selangor – 665 (1,366,163)
Johor – 29 (384,347)
Sabah – 36 (372,094)
Kuala Lumpur – 287 (357,342)
Sarawak – 44 (306,635)
Kedah – 45 (300,377)
Pulau Pinang – 84 (281,338)
Kelantan – 15 (247,866)
Negeri Sembilan – 72 (204,864)
Perak – 73 (203,712)
Pahang – 13 (171,704)
Terengganu – 18 (126,238)
Melaka – 43 (124,360)
Labuan – 1 (21,419)
Putrajaya – 22 (20,624)
Perlis – 4 (17,427)

Sementara itu, KKM juga memaklumkan tujuh lagi pesakit meninggal dunia semalam, termasuk tiga kes kematian di luar fasiliti kesihatan atau ‘brought in death’ (BID).

Ini menjadikan kumulatif kematian sejak Mac 2020 hingga semalam meningkat kepada 35,676 kes, termasuk 7,558 kes BID.

Daripada jumlah kematian itu, Kedah dan Selangor masing-masing mencatat dua kes, manakala masing-masing satu kes di Johor, Terengganu dan Kuala Lumpur.

Pada masa sama, KKM juga memaklumkan satu kluster baharu Covid-19 dikesan di Selangor iaitu Kluster Jalan Broga di Hulu Langat membabitkan kumpulan berisiko tinggi sebanyak 23 kes.

Sehingga semalam, tiga kluster daripada 7,013 kluster yang dikesan di seluruh negara, masih aktif, manakala selebihnya telah ditamatkan.


Sekolah baharu dibina di kawasan padat penduduk: Radzi

Kementerian Pendidikan (KPM) memberi keutamaan untuk membuka sekolah baharu di kawasan berkepadatan penduduk yang tinggi seperti di Klang, Selangor dan beberapa kawasan di Johor.

Menteri Kanan Pendidikan Datuk Dr Radzi Jidin berkata pihaknya sedang mencari lokasi sesuai untuk pembinaan sekolah baharu di kawasan itu memandangkan kesukaran mendapatkan tanah antara kekangan sedang dihadapi oleh kementerian.

“Klang sebagai contoh, ini antara kawasan paling padat dan ada sekolah yang bilangan pelajarnya 4,000 orang membabitkan dua sesi iaitu pagi dan petang.

“Beberapa usaha telah dibuat untuk kita dapatkan sekolah-sekolah baharu di kawasan ini, namun begitu di kawasan-kawasan padat ini kekangan utama kita adalah tanah kerana tidak semua kawasan ini ada tanah telah tersedia (untuk pembinaan sekolah),” katanya, menurut Bernama.

Beliau berkata demikian selepas Majlis Pecah Tanah Projek Pembinaan Bangunan Tambahan dan Padang serta perasmian Mesyuarat Agung Persatuan Ibu Bapa dan Guru (PIBG) Sekolah Kebangsaan Putrajaya Presint 18(2) ke-10, di Putrajaya, hari ini.

Beliau berkata pihaknya mendapati sesetengah kawasan perumahan yang jumlah penduduknya meningkat dengan mendadak dan pembangunan perumahan di kawasan tersebut berlaku dengan cepat.

“Jadi kita mengambil pendekatan untuk memberi tumpuan di kawasan-kawasan ini,” katanya sambil menambah secara purata 10 buah sekolah baharu dibina setiap tahun.

Dalam perkembangn lain, Radzi berkata KPM akan mengkaji kurikulum pendidikan sekolah rendah yang didakwa beraras tinggi dan murid sukar untuk menguasai subjek tertentu.

Beliau berkata semakan semula kurikulum sekolah rendah dan menengah akan dilaksanakan kelak berikutan pusingan pertama Kurikulum Standard Sekolah Rendah (KSSR) tamat pada tahun ini manakala Kurikulum Standard Sekolah Menengah(KSSR) telah tamat tahun lepas.

“Jika tamat pusingan ini, memang kita akan semak semula silibus. Kita lihat kesesuaian dengan mengambil kira keadaan dan perkembangan semasa.

“Ia tidak boleh dibuat secara suka-suka, ada proses perlu diikuti. Tidak boleh hari ini kata nak semak, kita boleh semak.

“Dalam konteks ini, dalam semakan semula nanti, kita akan lihat sama ada isunya sama ada(kurikulum) benar-benar kompleks atau ketidakbiasaan. Ini perkara yang sedang kita beri tumpuan,” katanya.

Ditanya mengenai kluster Influenza-Like-Illness (ILI) yang melibatkan sebuah sekolah menengah berasrama di Selangor, Radzi berkata KPM sentiasa mengadakan perbincangan dengan Kementerian Kesihatan (KKM) mengenai isu tersebut.

“Esok kita akan berbincang lagi untuk melihat keadaan semasa untuk pastikan anak-anak kita dapat hadir ke sekolah dalam keadaan selamat,” katanya.

Sementara itu, Radzi berkata sebuah blok bangunan baharu dan padang bola akan dibina di SK Putrajaya Presint 18(2) melibatkan kos RM14.5 juta dan dijangka siap Mei 2024.

Beliau berkata bangunan baharu itu akan dilengkapi dengan 18 bilik darjah, bilik mesyuarat guru dan bilik guru serta dilengkapi dengan pelbagai kemudahan.


Muhyiddin PM terbaik sanggup korban jawatan tolak kleptokrat

Ahli Parlimen Saratok, Datuk Ali Biju menegaskan Tan Sri Muhyiddin Yassin adalah antara Perdana Menteri (PM) terbaik pernah dimiliki Malaysia, malah sanggup mengorbankan tugas demi mempertahankan prinsipnya.

Menolak tuduhan bekas Timbalan Presiden PKR Syed Husin Ali bahawa Muhyiddin adalah PM ‘terburuk’, beliau berkata, Muhyiddin sanggup berkorban jawatan daripada berkompromi dengan kumpulan kleptokrat.

“Beliau (Muhyiddin) sanggup mengorbankan kedudukan sebagai PM daripada menyerahkan kepada kleptokrat atau campur tangan urusan mahkamah.

“Jauh sekali untuk menjadi PM yang gagal, beliau malahan meletakkan satu standard pada tingkah laku sebagai Perdana Menteri,” katanya menerusi kenyataan, hari ini mengulas mengenai dakwaan Syed Husin yang menyatakan bahawa sejarah tidak akan menilai Muhyiddin sebagai PM.

Ali Biju berkata beliau tidak terkejut dengan serangan Syed Husin kepada Muhyiddin kerana dia (Syed Husin) telah lama menjadi pemimpin PKR dan merupakan penyokong tegar kepada Datuk Seri Anwar Ibrahim.

“Ia adalah demi kepentingan politik pembangkang dan penyokongnya untuk menunjukkan penyalahgunaan terhadap Muhyiddin tetapi sejarah akan menilai beliau dengan cara berbeza,” katanya.

Selain itu kata beliau Syed Husin menyalahkan Muhyiddin kerana tidak ‘memiliki cukup majoriti’ apabila Pakatan Harapan (PH) bersama-sama dengan kumpulan kleptokrat mengancam majoriti Muhyiddin semasa negara berdepan dengan krisis kesihatan.

“Jangan kita lupa, Muhyiddin merupakan satu-satunya Perdana Menteri menawarkan tujuh perkara untuk pembaharuan dalam landskap politik negara,” katanya mengingatkan mengenai tawaran bipartisan yang dibuat Muhyiddin, tetapi ditolak mentah-mentah oleh pembangkang.

Namun, kini blok pembangkang hilang kewarasan apabila menggesa supaya PM baharu, Datuk Seri Ismail Sabri Yaakob melaksanakan tawaran yang ditolak itu.

Majlis Presiden PH dalam satu kenyataan semalam mendesak beberapa perkara yang dilihat sama dengan tawaran dibuat oleh Muhyiddin kepada mereka tetapi ditolak kerana terlalu percayakan Anwar akan mendapat sokongan majoriti menjadi PM ke-9.

PH sebelum ini menolak tawaran tersebut kerana terpengaruh dengan penipuan Presiden PKR itu yang mendakwa kononnya memiliki majoriti untuk menjadi PM.

Bagaimanapun, Anwar gagal mendapatkan majoriti yang diperlukan untuk menjadi PM sebaliknya Ismail Sabri mengatasinya dengan jumlah 114 menyokongnya.

Susulan itu, penyokong pembangkang menyalahkan Anwar dan pemimpin pembangkang kerana bertindak menolak tawaran awal oleh Muhyiddin serta menjadi punca UMNO kembali dominan menguasai pentadbiran Kerajaan Pusat.


Wan Saiful sangkal isu TPM tak dibincang, Annuar duduk sebelah PM

Integriti Perdana Menteri (PM) Datuk Seri Ismail Sabri Yaakob sedang diuji. Adakah beliau seorang yang mengotakan kata-kata atau tidak?

Demikian dinyatakan Ketua Penerangan Bersatu Datuk Wan Saiful Wan Jan, sambil menjelaskan keperibadian Ismail Sabri amat berbeza daripada Presiden UMNO Datuk Seri Ahmad Zahid Hamidi serta rakan baiknya bekas Perdana Menteri Datuk Seri Najib Razak.

Beliau berkata demikian dalam kenyataan hari ini sebagai mengulas berhubung isu pelantikan Timbalan Perdana Menteri (TPM) yang dibangkitkan baru-baru ini.

Terdahulu Ketua Penerangan UMNO Shahril Suffian Hamdan hari ini dilaporkan berkata tiada sebarang perjanjian untuk Ismail Sabri melantik TPM sebelum beliau mengangkat sumpah jawatan PM.

Menurut Penasihat Ekonomi PM itu, jika benar perjanjian (pelantikan TPM) berkenaan wujud, mengapa ia baru dibangkitkan oleh sesetengah pihak ketika ini.

Malah, kata Shahril dilaporkan berkata pelantikan jawatan TPM tidak pernah dibincangkan dengan mana-mana pihak, termasuk PAS dalam Perikatan Nasional (PN).

Bagaimanapun, mengulas lanjut, Wan Saiful berkata kejujuran Shahril mungkin masih dipersoalkan kerana ada pihak yang menuduh beliau adalah ‘spy’ Zahid di pejabat PM.

“Nampaknya ada perkara yang PM belum cukup percaya untuk kongsi dengan Shahril.

“Yang menjadi saksi kepada perjanjian kesepakatan di sebelah Perdana Menteri ialah Tan Sri Annuar Musa (Menteri Komunikasi dan Multimedia),” katanya.

Menurutnya, perjanjian kesepakatan itu adalah satu “best practice” yang diukir oleh Ismail Sabri dan sememangnya menjadi kebiasaan di negara-negara yang demokrasinya lebih matang untuk mempunyai perjanjian bertulis bagi membentuk gabungan.

Wan Saiful berkata ketika Tan Sri Muhyiddin Yassin menjadi PM, UMNO turut menghantar surat yang mengandungi senarai nama yang dicalonkan untuk pelbagai jawatan.

“Kami (Bersatu) tak ada pula kata UMNO gila kuasa sebab memang itulah “best practice” yang betul.

“Jadi macai-macai Zahid janganlah nak berlakon bodoh pula. Bila PN hantar senarai nama, itu memang perkara biasa. Dan bila PN merujuk kepada perjanjian kesepakatan, itu juga perkara biasa,” katanya.

Wan Saiful berkata memenuhi janji adalah elemen penting dalam hidup yang berintegriti dan sebab itu apabila UMNO menghantar senarai nama ketika Muhyiddin menjadi PM, beliau memenuhi janji untuk melantik mereka ke jawatan Menteri, Timbalan Menteri, Pengerusi dan Ahli Lembaga Agensi.

“Ini lambang akhlak dan integriti. Hari ini, berpuluh orang lantikan dari PN ditukar kepada UMNO walaupun perjanjian kesepakatan menggariskan sebaliknya.

“Ini bukan isu jawatan. Ini isu akhlak dan integriti. Kita mahu pemimpin beramanah dan berintegriti atau tidak?

“Saya tahu sebahagian pemimpin UMNO memandang mudah isu amanah dan integriti.

“Maklumlah, Zahid dan Najib, dua-dua ada masalah integriti yang boleh masuk sejarah dunia.

“Bila orang yang di atas tidak malu untuk berakhlak buruk, maka hilanglah sifat amanah dan integriti,” katanya.


Pemuda UMNO pula bidas Ramasamy jangan celupar, minta DAP jaga persefahaman

Keceluparan pemimpin DAP, Dr. P. Ramasamy dibidas Pemuda UMNO yang menyifatkan ia sebagai satu tindakan tidak wajar sama sekali.

Ketua Pemuda UMNO Kelantan, Noor Hariri Mohamed Noor berkata Timbalan Ketua Menteri Pulau Pinang tidak wajar mengeluarkan kenyataan yang menghina Presiden UMNO, Datuk Seri Ahmad Zahid Hamidi memandangkan kini sudah berada bersama-sama dalam kerajaan dan menjadi rakan politik.

“Timbalan Ketua Menteri Pulau Pinang II, Dr. P. Ramasamy tidak sepatutnya keluarkan kenyataan-kenyataan berbaur hasutan dan fitnah kepada pimpinan parti yang bersama membentuk kerajaan.

“Jangan menjadi lidah pembangkang pula untuk meruntuhkan kepercayaan rakyat kepada Kerajaan Perpaduan yang dibina atas persefahaman jitu pelbagai parti,” katanya dalam kenyataan hari ini.

Beliau mengingatkan segelintir pimpinan PH yang lain bahawa muhasabah diri, kembali kepada realiti dan jangan termakan hasutan dan adu domba daripada pakatan pembangkang yang ingin meruntuhkan kerajaan sedia ada ini.

“Jadi janganlah Ramasamy seperti menembak kaki sendiri apabila membuat cercaan yang kurang cerdik dengan tarafnya sebagai pimpinan utama parti.

“Perkemaskan diri dan fikir bagaimana untuk meraih sokongan rakyat kembali kepada kerajaan Perpaduan ini yang mewakili segenap lapisan kaum di Malaysia,” katanya.

Ramasamy sebelum ini menyifatkan Zahid jika kekal memegang jawatan Presiden UMNO, ia kana bukan hanya membebankan kepada parti itu, tetapi juga buat Pakatan Harapan (PH) dan Kerajaan Perpaduan berikutan keputusan Perhimpunan Agung UMNO (PAU) 2022 yang meluluskan usul jawatan Presiden dan Timbalan Presiden tidak dipertandingkan dalam pemilihan parti akan datang.

Ramasamy turut percaya usaha UMNO untuk berubah juga akan melalui jalan sukar selagi imej korupsi yang melingkarinya tidak dibersihkan dan malangnya, Zahid selaku teraju parti sendiri dilihat sebagai pemimpin paling terkesan dengan imej itu dalam UMNO.

Terdahulu, Ahli Majlis Kerja Tertinggi (MT) UMNO, Ahmad Shabery Cheek menegur tindakan segelintir pemimpin PH yang suka menyerang secara terbuka sesama sendiri meskipun bersama dalam satu kerajaan.


Ramasamy tak minta maaf kepada Zakir Naik selepas panggil ‘syaitan’ dalam FB

Tiada permohonan maaf dibuat oleh Timbalan Ketua Menteri Pulau Pinang II, Dr P Ramasamy kepada Dr Zakir Naik selepas memanggil pendakwah itu ‘syaitan’ dalam Facebook.

Ramasamy memberitahu mahkamah semasa perbicaraan kes saman Zakir hari ini, permohonan maaf yang dibuatnya sebelum ini adalah kepada orang awam selepas berasakan perkataan yang digunakan terhadap pendakwah itu tidak sesuai, menurut laporan BH.

Pengakuan itu dibuat semasa diperiksa balas peguam bela Zakir, Datuk Akberdin Abdul Kader

Akberdin: Siapa sepatutnya menerima permohonan maaf itu? Kamu panggil plaintif (Zakir) dengan perkataan itu dan permohonan maaf untuknya?

Ramasamy: Tidak (permohonan maaf bukan untuk Zakir). Saya sedar perkataan itu tidak sesuai untuk Zakir, maka saya mohon maaf kerana menggunakan perkataan itu.

Akberdin: Kamu perlu realistik ketika memohon maaf. Kamu panggil Zakir dengan perkataan itu, namun sekarang kamu kata permohonan maaf untuk orang awam. Kamu tidak memanggil orang awam dengan perkataan itu, maka permohonan maaf kepada Zakir?

Ramasamy: Saya tidak mohon maaf kepadanya (Zakir).

Akberdin: Kamu tahu apa maksud logik? Ini tidak masuk akal?

Ramasamy: Saya minta maaf kepada orang awam kerana kenyataan (panggil Zakir ‘syaitan’) tidak sesuai. (Kenyataan di Facebook itu) dipadam, saya mohon maaf dan menyesal.

Pada Oktober dan Disember 2019, Zakir memfailkan dua saman berasingan mendakwa Ramasamy mengeluarkan lima kenyataan memfitnahnya.

Dalam pernyataan tuntutan, beliau mendakwa Ramasamy memfitnahnya pada 10 April 2016, dengan memanggilnya ‘syaitan’ dalam laman Facebook.

Zakir yang bertaraf Penduduk Tetap, berkata Ramasamy memfitnahnya dalam satu lagi kenyataan disiarkan portal berita pada 1 Oktober 2017, dengan mendakwa Malaysia melindungi apa didakwanya sebagai pelarian dari India.

Beliau juga mendakwa pada 11 Ogos 2019, Ramasamy memanipulasi ucapan dibuatnya pada satu majlis anjuran Kerajaan Kelantan, diterbitkan portal berita, pada hari sama.

Pada 20 Ogos 2019, Ramasamy sekali lagi dikatakan memfitnah Zakir dalam kenyataan mengandungi kebencian.

Saman kedua Zakir dibuat kerana mendakwa Ramasamy memfitnahnya apabila mengulas berhubung kumpulan Harimau Pembebasan Tamil Eelam (LTTE) yang disiarkan portal berita pada 8 November 2019.

Ketika Akberdin mencadangkan bahawa Ramasamy tidak bersikap jujur dalam memberikan jawapan, Ramasamy menegaskan sekali lagi beliau tidak memohon maaf kepada Zakir.

Akberdin: Maka kamu tidak bersetuju apa kamu cakap ini tidak masuk akal?

Ramasamy: Saya tidak setuju.

Perbicaraan di hadapan Hakim Hayatul Akmal Abdul Aziz, bersambung 16 Jun ini.


Anggota bomba selamatkan wanita cuba bunuh diri diberi penghargaan

Tindakan pantas seorang anggota bomba menyelamatkan wanita cuba terjun dari jambatan Pulau Pinang yang rakaman videonya tular di media sosial semalam, mendapat penghargaan khas sempena Sambutan Hari Anggota Bomba Sedunia 2022 hari ini.

Anggota tersebut, Muhammad Syahir Jamaludin, 31, berkata beliau bersyukur dengan penghargaan yang diberi, selain turut teruja kerana dapat menaikkan nama Jabatan Bomba dan Penyelamat Malaysia (JBPM), lapor Bernama.

Katanya semasa kejadian, beliau dalam perjalanan balik ke rumah dari Seberang Perai ke bahagian pulau pada pukul 3 petang.

“Hati saya tergerak untuk berhenti di tepi jalan apabila melihat kekecohan di atas jambatan dan mendapati seorang wanita hendak terjun dengan beberapa orang awam berusaha memujuknya.

“Saya mempraktikkan segala latihan yang telah diberikan oleh JBPM untuk menyelamatkan wanita tersebut,” katanya kepada pemberita selepas menerima Sijil Penghargaan Khas daripada Ketua Setiausaha Kementerian Perumahan dan Kerajaan Tempatan Datuk M Noor Azman Taib di sini, hari ini.

Muhammad Syahir yang berasal dari Kedah, sudah 12 tahun menjadi anggota bomba dan kini bertugas di Balai Bomba dan Penyelamat Jalan Perak, di George Town.


Saya tidak ada apa-apa maklumat ketika ini, PMX ulas isu penahanan pegawai menteri

Penahanan beberapa pegawai menteri oleh Suruhanjaya Pencegahan Rasuah Malaysia (SPRM) masih dalam siasatan dan Datuk Seri Anwar Ibrahim masih belum mempunyai maklumat berhubung isu tersebut.

Perdana Menteri (PMX) berkata tidak wajar untuk membuat persepsi luar fikiran berhubung isu penahanan pegawai menteri Kementerian Sumber Manusia, malah setakat ini tiada maklumat lanjut selain hanya dimaklumkan beberapa penahanan pegawai tersebut.

“Siasatan yang dijalankan keputusan SPRM yang selari dengan arahan saya sebelum ini supaya badan berkuasa bertindak, sekiranya ada asas terhadap mana-mana pihak dan sesiapa sahaja.

“Namun, saya minta kita jangan mendahului dari segi menjangkakan apa-apa yang lain. Ketika ini, saya tidak ada apa-apa maklumat, selain daripada dimaklumkan tentang penahanan. Kalau tidak silap, tiga pegawai di kementerian berkenaan,” katanya dipetik laporan BH.

Difahamkan setakat ini, seramai dua individu yang juga pegawai kanan Sivakumar ditahan SPRM berhubung siasatan kes itu sejak semalam.

Penahanan itu dipercayai mempunyai kaitan dengan dakwaan suspek menubuhkan sebuah agensi pengambilan pekerja asing untuk mendapatkan kelulusan kementerian berkenaan, walaupun terdapat konflik kepentingan.


PRU-15: Zahid beri bayangan pemimpin tak sehaluan bakal tak jadi calon

Bayangan sudah diberikan Presiden UMNO, Datuk Seri Ahmad Zahid Hamidi berkemungkinan beberapa nama besar pemimpin yang tidak sehaluan dengan pendirian bakal tidak tercalon pada Pilihan Raya Umum Ke-15 (PRU-15) kali ini.

Zahid berkata calon yang akan dipilih untuk menghadapi PRU-15 kali ini pastinya tidak kepala besar dan mempunyai disiplin tinggi, ia sekaligus memberi isyarat kumpulan yang sebelum ini menentangnya bakal tersingkir daripada senarai calon yang bakal diumumkan tidak lama lagi.

“Insya Allah, ‘Top Five’ UMNO akan pastikan calon yang dipilih nanti pemimpin yang mempunyai disiplin tinggi, tidak berkepala besar, berani mempertahankan Umno daripada diperlekehkan, tidak bersuara sumbang terhadap kepimpinan mereka sendiri.

“Selain (itu) mempunyai sokongan akar umbi yang kuat tanpa mengira tempat bertanding,” katanya dalam hantaran Facebook hari ini.

Zahid bagaimanapun tidak menamakan individu dimaksudkannya itu, namun umum mengetahui UMNO sebelum ini terpecah kepada dua kumpulan.

“Mana-mana berkepala besar, berasa dirinya lebih besar daripada perjuangan parti sewajarnya tahu kedudukan dirinya,” tegas Zahid.

Tambahnya, pemilihan yang tepat amat perlu bagi memastikan tiada suara sumbang yang mengkritik Umno selepas PRU nanti.

Sementara itu, Zahid berkata, banyak perkara yang telah dipelajari Barisan Nasional (BN) pada PRU 2018 yang menyaksikan mereka tewas.

Bagaimanapun, katanya, perkara utama yang dipelajari ialah “kesedaran mengenai erti kesetiaan terhadap parti”.

“Ketika itulah BN diuji, apabila ramai pemimpin Umno lari lintang pukang menyelamatkan diri. Ada yang melompat parti, ada yang menjadi pengkhianat parti, terdapat juga menjauhkan diri daripada UMNO,” katanya.

Menurutnya lagi, pembersihan dalaman UMNO berlaku secara automatik apabila golongan oportunis dikenal pasti melalui sikap, kenyataan dan tindak tanduk mereka.

“Sekurang-kurangnya ini dapat menjadi petunjuk arah penting dalam konteks pemilihan calon BN,” katanya.


Siasatan terhadap bekas Ketua Perisik diteruskan SPRM, kata Wan Junaidi

Suruhanjaya Pencegahan Rasuah Malaysia (SPRM) tidak menghentikan siasatan melibatkan bekas Ketua Pengarah Organisasi Perisikan Luar Malaysia (MEIO), Datuk Hasanah Ab Hamid yang didakwa melakukan pecah amanah.

Bagaimanapun, siasatan SPRM mengalami kelewatan ekoran siasatan juga sedang dijalankan terhadap seorang pegawainya berhubung kehilangan barang kes yang berkait dengan kes Hasanah, kata Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar.

“Siasatan lanjut terhadap Hasanah masih berterusan berikutan siasatan yang sedang dijalankan oleh SPRM terhadap seorang pegawai serbuannya mengenai kehilangan barang kes yang berkaitan dengan kes Hasanah.

“Perkara ini telah menyebabkan kelewatan dalam siasatan lanjut terhadap kes Hasanah dan setakat ini, tiada apa-apa syor dikemukakan oleh SPRM berhubung kes ini,” katanya dalam jawapan bertulis di Dewan Rakyat.

Terdahulu, Ahli Parlimen Subang R Sivarasa bertanya mengapa siasatan kes Hasanah mengambil masa lebih setahun sejak April tahun lalu, selepas beliau dilepas tanpa dibebaskan oleh Mahkamah Tinggi.

Pada 12 April lalu, Mahkamah Tinggi Kuala Lumpir melepas tanpa membebaskan Hasanah daripada pertuduhan melakukan pecah amanah AS$12.1 juta (RM50.4 juta) milik kerajaan Malaysia, tiga tahun lalu.

Hakim Datuk Ahmad Shahrir Mohd Salleh membuat keputusan itu selepas Timbalan Pendakwa Raya, Muhammad Iskandar Ahmad memaklumkan kepada mahkamah bahawa pihaknya memohon untuk tidak meneruskan kes terhadap Hasanah.

Ketika itu, pihak pendakwaan memaklumkan Hasanah akan dihadapkan semula dengan pertuduhan baharu selepas mendapati ‘kewujudan penemuan-penemuan baharu’.

Pada 25 Oktober 2018, Hasanah, 65, mengaku tidak bersalah atas pertuduhan sebagai seorang penjawat awam, iaitu Ketua Pengarah Penyelidikan Jabatan Perdana Menteri (JPM), melakukan pecah amanah wang berjumlah AS$12.1 juta (RM50.4 juta) milik kerajaan Malaysia.

Dia dituduh melakukan kesalahan itu di pejabat Ketua Pengarah, Bahagian Penyelidikan JPM di Kompleks JPM, Pusat Pentadbiran Kerajaan Persekutuan di Putrajaya, antara 30 April hingga 9 Mei 2018.

Hasanah didakwa mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda jika sabit kesalahan.


Jangan melutut lagi macam dulu, kata Osman kepada UMNO Johor

“Esok-esok, jangan datang mengemis simpati dan melutut lagi pada kami, macam dia buat dahulu. UMNO Johor mungkin terlupa dengan sokongan Bersatu membolehkan parti itu dapat menubuhkan kerajaan negeri,” kata Ketua Bersatu Bahagian Ayer Hitam, Datuk Osman Sapian.

Beliau berkata demikian ketika mengulas kenyataan Pengerusi UMNO Johor, Datuk Hasni Mohammad pada Perhimpunan Agung UMNO (PAU) semalam, yang bukan sahaja menghina Tan Sri Muhyiddin Yassin selaku Perdana Menteri, malah memperkecilkan Bersatu yang memberi sokongan kepadanya bagi menubuhkan kerajaan Johor, tahun lalu.

Semalam, Hasni ketika berucap pada PAU 2020 dilaporkan berkata, biarpun UMNO Johor sebelum ini bercadang memberi laluan kepada Muhyiddin untuk terus bertanding di Pagoh, sokongan terhadap Perdana Menteri jauh lebih rendah berbanding sokongan terhadap UMNO.

Dewan Undangan Negeri (DUN) Johor mempunyai 56 kerusi iaitu UMNO dan DAP masing-masing 14, Bersatu (12), Amanah (sembilan), PKR (empat), MIC (dua), dan PAS (satu).

Kerajaan Perikatan Nasional (PN) Johor dibentuk dengan majoriti tipis iaitu 29 kerusi, berbanding 27 kerusi di blok pembangkang, selepas Bersatu bersetuju menyokong UMNO menerajui kepimpinan kerajaan negeri.

“Kami ahli akar umbi Bersatu Johor sangat kecewa dengan kenyataan terbuka Hasni yang bukan sahaja tidak beralas terhadap Muhyiddin malah penuh keegoan, tidak beralas serta menghina yang akhirnya memecahkan tembelang yang lama disimpan parti itu.

“Jika UMNO Johor mendabik dada mengatakan parti itu paling kuat mengapa kawasan Pulai Sebatang di Pontian yang dia sebagai Ketua Bahagian UMNO boleh tewas pada PRU-14 selain banyak lagi kerusi yang tewas dengan majoriti besar di Johor, ” kata Osman yang juga bekas menteri besar Johor.

Sehubungan kenyataan Hasni, katanya, Bersatu dan PN Johor akan mengadakan mesyuarat bagi membincangkan hala tuju kerjasama dengan UMNO, di mana kedua-dua mesyuarat itu akan dipengerusikan oleh Muhyiddin.

“Mesyuarat Bersatu Johor dijadual berlangsung malam esok akan disertai 26 ketua bahagian, manakala mesyuarat PN Johor pula lusa. Keputusan sama ada kerjasama dengan UMNO Johor akan diteruskan akan ditentukan kepemimpinan selepas selesai kedua-dua mesyuarat itu,” katanya yang juga Ahli Jawatankuasa PN Johor.


Penggodam ugut jual maklumat penjawat awam mulai Isnin ini

Sekumpulan penggodam yang menggelarkan diri mereka dari organisasi keselamatan siber ‘gray hat’ mendakwa dapat menceroboh masuk Sistem Penyata Gaji (ePenyata Gaji) penjawat awam bagi menunjukkan terdapat kelemahan pada sistem itu.

Menerusi satu kenyataan e-mel ditujukan kepada media, kumpulan itu turut mendakwa dapat mengakses lebih sejuta baris identiti melalui pangkalan data sistem terbabit dalam format JavaScript Object Notation (JSON) dan comma-separetd values (CSV), lapor Sin Chew Daily.

Antara maklumat yang diakses termasuk nama penuh, nombor MyKad, jawatan, jabatan, nombor slip gaji, nombor telefon bimbit, dan alamat e-mel selain mengekstrak hampir dua juta slip gaji dan borang cukai dalam format PDF dengan jumlah saiz fail sehingga 188.75 gigabyte (GB).

Menurut laporan akhbar berbahasa Cina itu, kumpulan terbabit turut melampirkan beberapa tangkap layar slip gaji menteri dan ahli politik terkenal seperti Menteri Kewangan, Datuk Seri Tengku Zafrul Tengku Abdul Aziz; Datuk Seri Ahmad Zahid Hamidi serta bekas Speaker Dewan Rakyat, Tan Sri Mohamad Ariff Md Yusof.

Kumpulan terbabit mendakwa sudah berhubung dengan Kerajaan Malaysia melalui e-mel dihantar kepada beberapa pegawai tertinggi kerajaan antaranya, Ketua Setiausaha Negara Tan Sri Mohd Zuki Ali; Ketua Pengarah Keselamatan Kerajaan, Rahimi Ismail; dan pejabat Ketua Audit Negara.

Kumpulan itu menyatakan kerajaan diberi masa sehingga 12 September lalu untuk memberi maklum balas mengenai pendedahan mereka terhadap kelemahan sistem ePenyata Gaji, bagaimanapun tidak mendapat maklum balas diharapkan.

Berikutan itu, mereka merancang menjual semua data yang diekstrak daripada ePenyata Gaji di beberapa pasaran pangkalan data terbuka mulai 19 September ini.

Sin Chew Daily juga memetik Ketua Polis Daerah KLIA, Asisten Komisioner Imran Abd Rahman dilaporkan berkata, satu laporan polis sudah diterima dari Jabatan Audit Negara (JAN) berkenaan perkara itu dan siasatan sedang dijalankan.

Sementara itu, Jabatan Akauntan Negara (JANM) dalam kenyataan, semalam memaklumkan pihaknya mengesyaki ada percubaan pencerobohan ke atas sistemnya membabitkan Sistem Penyata Gaji penjawat awam, baru-baru ini.

“Bagaimanapun, JANM ingin menegaskan bahawa integriti sistem data maklumat kami masih utuh dan telah pun diperkukuhkan sebagai langkah berjaga-jaga,” katanya.

JANM juga sedang bekerjasama dengan pihak berkuasa dalam hal ini untuk memastikan agar perkara ini tidak berulang.

“Dalam hal ini, kerajaan tidak akan berkompromi dengan mana-mana pihak yang melanggar undang-undang,” katanya.


DUN Kedah bubar 28 Jun ini

Dewan Undangan Negeri (DUN) Kedah akan dibubarkan pada 28 Jun ini bagi memberi laluan kepada pilihan raya negeri selepas mendapat perkenan Sultan Sallehuddin Sultan Badlishah, hari ini.

Menteri Besar Kedah, Datuk Seri Muhammad Sanusi Md Nor memaklumkan perkara itu setelah menghadap Sultan Sallehuddin di Wisma Darul Aman di Alor Setar.

Memetik laporan Sinar Harian, Muhammad Sanusi tiba di Wisma Darul Aman kira-kira jam 10.22 pagi disusuli keberangkatan tiba Sultan Sallehuddin kira-kira jam 10.26 pagi dan pertemuan itu berlangsung selama lebih satu jam.

Enam negeri akan melaksanakan PRN pada tahun ini termasuk Kedah, Selangor, Pulau Pinang, Negeri Sembilan, Kelantan dan Terengganu.

Untuk rekod, PAS memiliki kerusi DUN tertinggi dengan 14 kerusi, diikuti Bersatu dengan enam kerusi, PKR lima kerusi, Amanah tiga kerusi manakala UMNO, Pejuang, serta DAP masing-masing dengan dua kerusi di Kedah.

Dua kerusi kosong iaitu Gurun berikutan Ahli Dewan Undangan Negeri (ADUN) Gurun, Datuk Johari Abdul melepaskan jawatannya, manakala Belantek akibat kematian Datuk Mohd Isa Shafie akibat masalah kesihatan pada 14 Jun lalu.


Menegaskan sikap berstrategik terhadap AUKUS, bukan tunduk kepada China

Pakatan baharu membabitkan Australia, United Kingdom (UK) dan Amerika Syarikat (AS) dikenali sebagai AUKUS.

Menteri Pertahanan, YB Dato’ Seri Hishammuddin Tun Hussein mengatakan akan meminta pandangan China mengenai perjanjian pembelian kapal selam berkuasa nuklear antara Australia, United Kingdom dan Amerika Syarikat (AUKUS) baru-baru ini, adalah tidak bermakna bahawa Malaysia sudah berpihak.

Akan tetapi, lebih bersifat kepada menunjukkan bahawa Malaysia tidak bergantung lagi kepada Barat. Suatu pendirian yang mencemaskan mereka yang harapannya masih bergantung kepada Barat.

Suatu kewajaran bagi Malaysia meminta penjelasan daripada China, kerana keutamaan yang sepatutnya dalam hubungan antarabangsa adalah melihat terlebih dahulu terhadap sikap negara serantau yang terdekat, bukannya merangkak ke negara yang jauh merentasi lautan dan benua.

Apatah lagi negara yang diketahui bahawa agenda penjajahannya belum lagi dipadamkan dan terkini dalam keadaan tercorot di Afghanistan dan Iraq. Lalu, mereka mengubah strategi dengan mengadakan pakatan baharu bernama AUKUS dan kita perlu berhati-hati terhadapnya.

Langkah ini diambil kerana tidak boleh diizinkan mengulangi sekali lagi sejarah tanah air ini menjadi pangkalan kepada negara asing yang jauh sebagai medan peperangan, demi keselamatan dan keamanan mereka, bukannya bagi kita di sini.

Jangan sekali lagi kita mengulangi sejarah perang dunia yang menunjukkan bahawa mangsa daripada negara yang menjadi medan berlakunya peperangan itu lebih besar angka korbannya daripada jumlah korban bala tentera penjajah yang datang.

Kita tidak boleh menjadi perisai pertahanan kepada mana-mana kuasa besar yang sering kali mencari negara untuk membina pangkalan yang jauh dari negaranya, semata-mata demi menjaga keselamatan mereka tanpa mempedulikan terhadap negara yang lain.

Pakatan yang diadakan ini menunjukkan kerakusan pihak yang terbabit dengan meletakkan seluruh dunia berada di bawah kawalannya, sehingga merangkumi ke Lautan Pasifik dan Lautan Hindi.

Di samping itu, mereka juga membawa segala senjata pemusnah yang akan memusnahkan manusia dan alam sekitar. Oleh itu, negara serantau perlu bergabung tenaga bagi menghadapi cabaran ini sebelum ditimpa padah yang akan menjadi suatu bencana kelak.

Kerjasama keamanan dan perdamaian patut diutamakan, bukannya kerjasama ketenteraan yang bertujuan menegangkan keadaan dan memanaskan hubungan antarabangsa. Sehingga akhirnya boleh menyebabkan terbakar hangus.

Pengalaman daripada campur tangan secara langsung oleh kuasa besar itu di Iraq, Afghanistan dan beberapa buah negara Afrika, sepatutnya menjadi pengajaran untuk kita memahami tujuan yang sebenarnya demi menjaga kepentingan negara besar itu sahaja.

Apabila mereka menemui kegagalan, negara yang menjadi pangkalannya ditinggalkan bagi menyelamatkan diri mereka sahaja. Adapun tuan rumah yang menjadi pangkalannya pula menjadi mangsa, laksana pelanduk yang mati di celah gajah yang sedang berlawan.

Negara Barat sekali-kali tidak layak menjadi penyelesai kepada masalah serantau yang dihadapi oleh Asia sekiranya terdapat sebarang masalah. Sepatutnya negara-negara serantau menyelesaikan masalah mereka sendiri melalui pakatan kerjasama setempat. Mereka hanya mementingkan dirinya sahaja dan tidak boleh menaruh harapan yang baik dan ikhlas.

Protes yang ditunjukkan oleh Perancis adalah disebabkan oleh pembatalan pembelian kapal selamnya oleh Australia yang beralih kepada Amerika.

Keadaan tersebut sebenarnya menunjukkan betapa kepentingan diri masing-masing lebih diutamakan, walaupun berada dalam satu blok dan satu pasukan yang sama. Justeru, bagaimana mungkin boleh diberikan kepercayaan kepada mereka untuk menjaga kepentingan kita di sini.

Maka, sikap memilih keutamaan perlu diambil dengan mengambil mudarat yang lebih ringan dan kecil melalui pendekatan memandang kepada kedudukan serantau terlebih dahulu. Bukannya bermain mata dengan menjemput negara jauh yang telah tewas dan telah meninggalkan pangkalannya, dan sekarang sedang mencari pangkalan yang baru.

Ketegangan hubungan dagang antara Amerika Syarikat dengan China telah mencetuskan perang dingin yang baru, dan kemungkinan semakin panas membakar lagi selepas ini. Keadaan tersebut berlaku kerana China dianggap mencabar keangkuhan Barat yang sudah lama berkuasa dan mahu berkuasa sepanjang hayat.

Jangan sama sekali mengheret kita menjadi pembekal dan penjana kekuatan Barat. Sepatutnya kita membina kekuatan sendiri dengan mengadakan kerjasama serantau yang adil dan saksama, bukannya memonopoli dan menjajah. Zaman kini bukan lagi masanya manusia membinasakan diri sendiri dengan pertembungan dan pencerobohan.

Sebenarnya rantau ini mempunyai aset yang mencukupi, tenaga manusia yang ramai, sumber alam dan pasaran yang banyak, sekiranya kerjasama dapat dilakukan tanpa berpakat untuk mengancam keamanan dunia yang sering kali menjadi agenda negara Barat yang rakus.

Dunia sentiasa berpusing dan berubah, malah kedudukan negaranya tidak kekal. Bahkan tidak akan ada mana-mana negara yang akan kekal menjadi kuasa besar buat selama-lamanya.

Maka, kita perlu berjuang ke arah meningkatkan kemampuan sendiri dan mengadakan hubungan dengan semua pihak, tanpa mengira negara blok Timur mahupun negara blok Barat. Secara tegas, kita menerima segala aspek yang positif dan menolak mana-mana polisi yang negatif serta melampau dalam hubungan antarabangsa.

Tanggungjawab dan peranan kita untuk menyelamatkan negara sendiri lebih diutamakan, jangan menjadi alat kepada campur tangan asing secara langsung atau tidak langsung. Maka perlulah mengutamakan hubungan dengan negara jiran dan serantau yang terdekat, selepas itu memandang kepada negara yang lebih jauh.

Jangan jadikan negara ini sebagai perisai kepada negara lain atau proksi bagi pihaknya melalui provokasi murahan yang boleh dibeli oleh mereka. Prinsip dan matlamat mereka hanya bertujuan menghalalkan segala cara dan pendekatannya sahaja.

Datuk Seri Abdul Hadi Awang
Presiden PAS


Kementerian Wilayah pertimbang PKP bersasar di KL

Pelaksanaan Perintah Kawalan Pergerakan (PKP) secara bersasar sedang dipertimbangkan Kementerian Wilayah di beberapa lokaliti sekitar Kuala Lumpur yang menjadi lokasi panas Covid-19, kata
Tan Sri Annuar Musa.

Menteri Wilayah Persekutuan itu berkata pelaksanaan PKP bersasar tersebut ada dibincangkan semasa Mesyuarat Khas Majlis Keselamatan Negara (MKN) COVID-19 yang dipengerusikan Perdana Menteri Tan Sri Muhyiddin Yassin semalam dan tidak menolak terdapat keperluan untuk Kuala Lumpur juga dikenakan perintah tersebut bagi mengekang penularan wabak merbahaya itu.

“Bagi pihak Jawatankuasa Keselamatan Wilayah Persekutuan Kuala Lumpur, kita merasakan perlu lebih berhati-hati, ada beberapa lokaliti tapi kita harap kita juga diletak nanti dalam PKP bersasar.

“Ini bermakna kita akan tengok di mana kawasan dan tempat yang perlu diperketat PKP, kita akan perketatkan,” katanya lapor Bernama selepasselepas Program Prihatin Rakyat Ramadan Putrajaya.

Annuar berkata pihak MKN mengambil langkah untuk meneliti secara mendalam permohonan negeri terbabit dengan mengambil kira kepentingan menyeimbangkan antara kehidupan dan nyawa rakyat.

“Ia satu situasi yang cukup sukar. Saya sebagai ahli MKN Khas COVID-19 hampir setiap hari bermesyuarat dan mendengar nasihat pakar daripada agensi-agensi yang terlibat secara langsung atau kelompok profesional yang mengurus kesihatan sampailah kepada agamawan yang memberi nasihat dari pelbagai sudut bagaimana harus kita tangani COVID-19.

“Jelas tidak ada formula tetap atau cara terbaik yang tertentu untuk mengurus COVID-19 kerana ia sangat unik. Setiap gelombang, setiap fasa kita terpaksa menggunakan kaedah yang berbeza,” katanya.


Najib habis modal, sampai cerita Sabah pun ungkit balik: Muhyiddin

Pilihan Raya Negeri (PRN) Sabah sudah berakhir dan kerajaan negeri pun sudah terbentuk tetapi Datuk Seri Najib Razak masih mengungkit cerita lama dan tidak diketahui niatnya.

Mungkin disebabkan PRN Johor bakal menjelang, Najib yang kehabisan modal terpaksa mengungkit kembali cerita lamanya bagi mewujudkan polemik politik yang tidak sepatutnya berlaku dan cuba menunding jari terhadap Pengerusi Perikatan Nasional (PN), Tan Sri Muhyiddin Yassin.

Muhyiddin tidak mengetahui tujuan dan agenda Najib yang memainkan isu tersebut semula, melainkan dengan niat tertentu yang tidak elok.

Beliau juga hairan dengan cara Najib kerana Kerajaan Sabah berjalan dan berfungsi dengan baik pada waktu ini melalui persefahaman yang terjalin.

“Saya tak tahu dia nak korek cerita apa, saya tak tahu apa muslihat dan matlamat dia melainkan jika dia tidak ada niat yang jahat.

“Menimbulkan perbalahan ketidakstabilan ini tidak membantu negara. Sepatutnya dalam situasi ini, dia membantu mewujudkan kestabilan, bukan mempersoal perkara yang sudah sah dari segi Perlembagaan negeri atau sudut apa sekali pun.

“Sebab itu di Sabah luar biasa, UMNO ada di sana bersama kita di bawah Gagasan Rakyat Sabah (GRS), jadi saya tak faham dan saya sudah jelaskan pendirian serta pandangan kita,” katanya dipetik laporan BH hari ini.

Muhyiddin terdahulu melancarkan Program Jualan Prihatin Rakyat PN di Dataran Pagoh Jaya.

Semalam, Muhyiddin dalam satu hantaran Facebook menyelar kenyataan Najib yang mendakwa pengkhianatan Bersatu pada PRN Sabah menjadi punca Muafakat Nasional (MN) gagal.

Muhyiddin berkata, dakwaan Najib yang menuduh Bersatu meletakkan calon melawan UMNO pada PRN Sabah yang kononnya perbuatan khianat kepada UMNO adalah tidak benar sama sekali.

Katanya, perincian pembahagian kerusi dibincangkan pada peringkat jawatankuasa itu dan antara yang terbabit mewakili PN dan Barisan Nasional (BN) ialah Datuk Seri Hamzah Zainuddin, Tan Sri Annuar Musa, Datuk Seri Bung Mokhtar Radin dan Datuk Seri Hajiji Noor.

UMNO juga semasa PRN Sabah tidak menamakan nama calon Ketua Menteri mereka, malah bersetuju secara konsensus dengan pemilihan Hajiji sebagai KM.

Kini, Najib nampaknya masih cuba memainkan isu PRN Sabah sebagai modal politiknya menjelang PRN Johor yang bakal diadakan tidak lama lagi.


55 kawasan di Klang, Shah Alam alami gangguan air malam ini

Lima puluh lima kawasan di Klang dan Shah Alam mengalami gangguan bekalan air bermula jam 10 malam tadi susulan pelaksanaan kerja-kerja pembaikan paip pecah di Taman Mutiara Bukit Raja 2, Klang.

Pengurusan Air Selangor Sdn Bhd (Air Selangor) memaklumkan kerja pembaikan itu dijangka akan siap sepenuhnya pada jam 6 pagi esok.

“Bekalan air akan mula disalurkan secara berperingkat apabila sistem bekalan air distabilkan selepas kerja-kerja pembaikan selesai.

“Tempoh masa gangguan dan pemulihan bekalan air di kawasan-kawasan yang terjejas adalah berbeza bergantung kepada jarak lokasi premis pengguna dan tekanan pada sistem agihan bekalan air.

“Justeru, Air Selangor akan menggerakkan lori-lori tangki air ke kawasan yang terjejas dengan memberikan keutamaan kepada premis kritikal seperti hospital, klinik, pusat dialisis dan upacara pengebumian,” kata Air Selangor dalam laman Facebooknya hari ini (24 Mac 2023).

Air Selangor turut menasihatkan pelanggan yang terjejas untuk menyimpan bekalan air secukupnya dan menggunakan air secara berhemah sepanjang tempoh gangguan bekalan air tidak berjadual ini.

Menurutnya, pengguna juga boleh mendapatkan maklumat berhubung gangguan bekalan air tidak berjadual ini dari semasa ke semasa menerusi saluran komunikasi rasmi seperti aplikasi Air Selangor, Facebook, Instagram dan Twitter atau hubungi Air Selangor di talian 15300.

“Sebarang pertanyaan dan aduan boleh diajukan di Help Centre di laman sesawang www.airselangor.com dan aplikasi Air Selangor,” katanya.

Kawasan yang terjejas boleh didapati di laman Facebook Air Selangor.


Penumpang LRT, MRT Khamis dan Jumaat disaran buat ujian Covid-19

Penumpang yang menaiki tren Transit Aliran Ringan (LRT) laluan Kelana Jaya dan Transit Aliran Massa (MRT) laluan Kajang dari Wangsa Maju pada waktu puncak pagi Jumaat, disaran membuat saringan kesihatan jika terdapat gejala berkaitan Covid-19.

Pengendali perkhidmatan LRT, MRT dan monorel Rapid KL – Rapid Rail Sdn Bhd – menerusi kenyataan hari ini turut menyarankan saringan kesihatan kepada mereka yang menggunakan perkhidmatan LRT dari Taman Melati dan KLCC pada waktu puncak pagi Khamis.

“Saranan itu dikeluarkan berikutan mesej di media sosial oleh dua penumpang yang menggunakan laluan tersebut, menyatakan mereka didapati positif Covid-19,” menurut kenyataan itu.

Menerusi hantaran di akaun Twitter @claudianuriman, beliau menaiki tren LRT Wangsa Maju ke Pasar Seni dan seterusnya menyambung perjalanan menggunakan perkhidmatan MRT ke Stesen Semantan antara 7.30 pagi dan 8.30 pagi semalam.

Pemilik akaun Twitter Nurul Aisyah @asyxxi pula memberitahu beliau diuji positif Covid-19 dan menasihati penumpang yang menaiki tren LRT dari Taman Melati ke KLCC antara 8 pagi dan 9 pagi dua hari lepas agar segera menjalani ujian saringan.

“Rapid KL mengalu-alukan sikap terbuka kedua-dua penumpang berkenaan dan menasihati penumpang untuk sentiasa mematuhi prosedur operasi standard (SOP) ketika menggunakan perkhidmatan tren khususnya pemakaian pelitup muka dengan betul.

“Jika boleh, gunakan pelitup muka berganda untuk menjaga kesihatan masing-masing, di samping sentiasa berhemah ketika menaiki tren bagi mengurangkan risiko penularan Covid-19 seperti kurangkan bercakap, elakkan bersentuhan walaupun sesama rakan dan anggota keluarga serta jaga penjarakan fizikal,” menurut kenyataan itu.

Kenyataan itu turut memaklumkan semua tren Rapid KL disanitasi setiap malam untuk memastikan keselamatan dan keselesaan penumpang serta menasihati penumpang yang bergejala mengelakkan penggunaan perkhidmatan tren demi kepentingan penumpang lain.


Kebolehpercayaan, integriti ‘ramuan’ Muhyiddin jika dipilih jadi PM lagi

Sifat boleh dipercayai dan integriti menjadi dua ‘bahan’ utama bagi Tan Sri Muhyiddin Yassin untuk sekali lagi memimpin negara sekiranya diberi kepercayaan selepas Pilihan Raya Umum Ke-15 (PRU-15), 19 November depan.

Pengerusi Perikatan Nasional (PN) yang pernah menjadi Perdana Menteri pada tempoh paling sukar ketika pandemik Covid-19 melanda negara berkata, kebolehpercayaan dan integriti penting bagi membawa negara keluar daripada kemelut ekonomi.

Sebagai tokoh pemimpin berpengalaman, Muhyiddin mengakui sering mendengar masalah dan kesusahan dihadapi rakyat.

Jelas beliau yang juga calon Perdana Menteri PN, rintihan rakyat itu lebih kuat kedengaran sekarang walaupun negara sedang berada dalam fasa pemulihan selepas Covid-19.

Bukan mahu mendabik dada, namun bekas Perdana Menteri itu berkata, rekod dan prestasi sepanjang menjadi wakil rakyat serta seketika sebagai Perdana Menteri jelas membuktikannya.

“Rakyat jumpa saya mengadu tentang bagaimana nak hidup, bukan soal nak kaya kerana ramai yang sudah terjerumus dalam kancah kemiskinan ketika ini.

“Dapat RM100 pun amat bermakna bagi mereka, apa lagi kalau RM1,000 atau RM2,000. Boleh ke dia (pihak lain) buat macam itu? Siapa nak bagi duit?

“Saya dah dididik sejak kecil, bercakap jangan bohong, (itu) berdosa. Bila cakap mesti tunaikan, tak tunaikan itu mungkir janji.

“Bukan saya mahu mendabik dada dengan rekod saya tetapi apabila saya cakap, saya akan buat.

“Jadi, kalau rakyat tak percaya dengan ‘Abah’ itu tak tahu lah. Ikutkan ‘Abah’ itu orang tua, jadi kena ikut nasihat kita,” katanya.

Beliau berkata demikian dalam temubual, baru-baru ini, lapor Utusan TV, hari ini.

Sementara itu, Muhyiddin berkata, beliau amat memahami masalah yang dihadapi rakyat ketika ini apatah lagi negara masih berhadapan pelbagai isu yang disifatkannya kritikal.

Kata beliau, usaha lebih keras amat diperlukan untuk kembali melonjakkan negara dalam tempoh terdekat.

“Dahulu bila saya kata tutup, duduk rumah jangan pergi ke mana-mana, Alhamdulillah semua dengar dan kita pulih.

“Rakyat Malaysia berdisiplin dan dengar kata pemimpin yang tahu apa yang terbaik, maka Alhamdulillah sekarang kita hampir pulih. Belum sepenuhnya tetapi sudah kembali ke sedia kala.

“Bagi saya masa amat penting kerana sekarang tiada lagi kelebihan dari soal masa. Semasa saya muda, orang gelarkan saya ‘young man in a hurry’. Sekarang ‘old man in a hurry’. Masa bukan di pihak kita, jangan kena usaha keras,” jelas beliau.


Penerima Sinovac wajib ambil dos penggalak elak status tak lengkap

Semua penerima dos lengkap vaksin Covid-19 jenis Sinovac yang berusia 18 tahun ke atas perlu mengambil suntikan dos penggalak sebelum Februari tahun depan, kata Menteri Kesihatan Khairy Jamaluddin.

Manakala, individu berusia 60 tahun ke atas pula perlu berbuat demikian tanpa mengira jenis vaksin yang telah diambil sebelum ini, katanya dalam kenyataan media hari ini.

“Sekiranya kumpulan individu yang dinyatakan masih tidak mendapatkan suntikan dos penggalak selepas bulan Februari 2022, status vaksinasi akan ditukarkan menjadi tidak lengkap.

“Individu tersebut tidak layak untuk menerima kemudahan-kemudahan yang diberikan kepada penerima dos lengkap vaksin Covid-19,” katanya sambil merujuk cadangan Pertubuhan Kesihatan Sedunia (WHO) mengenai dos penggalak itu.

Khairy berkata, WHO, melalui Strategic Advisory Group of Experts on Immunisation (SAGE) telah mencadangkan agar semua penerima dos lengkap vaksin Sinovac atau individu berumur 60 tahun dan ke atas, tanpa mengira jenis vaksin siri primer, perlu mengambil dos penggalak bagi mengekalkan status vaksinasi lengkap.

“Cadangan ini telah disahkan oleh Mesyuarat Jawatankuasa Petugas Khas Imunisasi COVID-19 – Booster (CITF-B) pada 8 Disember 2021.

“Sehubungan itu, individu dalam kumpulan yang dinyatakan di atas – semua penerima dos lengkap vaksin Sinovac atau individu berumur 60 tahun dan ke atas (tanpa mengira jenis vaksin siri primer) – perlu mendapatkan suntikan dos penggalak selewat-lewatnya pada bulan Februari 2022,” katanya.

Sementara itu, Khairy berkata, Pusat Pemberian Vaksin (PPV) Mega akan diaktifkan semula bagi mempercepatkan pemberian dos penggalak.


UMNO semakin tenat, ramai ahli bakal umum keluar parti 4 Ogos: Annuar

Tan Sri Annuar Musa mendedahkan ramai ahli-ahli UMNO akan meninggalkan parti, ia termasuk pemimpin akar umbi parti tersebut yang sudah hilang keyakinan terhadap pemimpin atasan mereka.

Bekas Ahli Parlimen Ketereh itu memberitahu satu pengisyiharan secara besar-besaran berhubung ahli-ahli UMNO yang akan keluar parti akan diumumkan pada 4 Ogos ini dan akan melibatkan beberapa kawasan yang lain bukan sahaja di Kelantan.

“Kita akan buat pengumuman penting, termasuk pengisytiharan ramai pemimpin dan ahli parti serta mantan Ketua Setiausaha dan bekas EXCO yang akan keluar daripada UMNO.

“Ini bukan saja dalam kalangan pemimpin dan ahli dalam Parlimen Ketereh, malah beberapa kawasan yang lain,” katanya dipetik laporan BH.

Annuar berkata demikian semasa sidang media selepas Program Ceramah Perdana Isu Semasa Dewan Undangan Negeri (DUN) Kok Lanas malam tadi.

Yang turut hadir, Setiausaha Agung Perikatan Nasional (PN), Datuk Seri Hamzah Zainuddin, Ketua Pemuda PAS, Ahmad Fadhli Shaari dan calon PAS Dewan Undangan Negeri (DUN) Kok Lanas, Datuk Mohamed Farid Mohamed Zawawi.

Jelasnya, tindakan pemimpin dan ahli keluar daripada UMNO berikutan rakyat sudah tidak yakin dengan perjuangan parti berkenaan.

“Gelombang krisis keyakinan kepada UMNO sudah tiada kerana (segelintir pemimpin) parti itu melakukan banyak kesilapan dan kesalahan. Juga terlalu banyak penipuan dan pembohongan sehingga menyebabkan ahli UMNO hilang keyakinan.

“UMNO menghadapi satu krisis yang sangat tenat. Kemungkinan juga akan berlaku penutupan cawangan UMNO.

“Ini menunjukkan bahawa rakyat Kelantan solid bersama PN dan PAS kerana parti ini konsisten walaupun tidak menjadi pemimpin (Kerajaan Pusat),” katanya lagi.


Sudah lah Shahidan tak payah lagi buat kecoh, kata Tajudin

Datuk Seri Shahidan Kassim perlu berhenti daripada mencetuskan kekecohan dengan memainkan isu pemecatannya sebagai Pengerusi Badan Perhubungan UMNO Perlis untuk meraih simpati, kata Datuk Seri Tajuddin Abdul Rahman.

Pengarah Pilihan Raya UMNO itu membidas Shahidan sebagai tidak menghormati Presiden UMNO, Datuk Seri Ahmad Zahid Hamidi dan keputusan memecatnya adalah langkah sewajarnya yang perlu dilakukan bagi memberikan peringatan kepadanya supaya tidak melanggar etika kepartian.

“Apa keaibannya? sudahlah, tak payah lagi buat kecoh. Orang dah tahu siapa dia, nampak langsung tidak hormati Presiden, nak tonjolkan diri sebagai jaguh,” katanya.

Tajuddin juga menafikan dakwaan Ahli Parlimen Arau itu sebelum ini mengatakan Zahid sedang berusaha menjalinkan kerjasama dengan Ketua Pembangkang, Datuk Seri Anwar Ibrahim selepas tular klip audio sebelum ini dan menyifatkan tuduhan tersebut sebagai tidak berasas.

“Tak pergi kemana pun. Nak adakan kerjasama dengan Anwar ini langsung tak berbangkit. Tak ada bincang langsung, apa yang nak ditimbulkan.. benda itu tak ada.

“Bukan takat itu sahaja, dia mencabar Presiden, keputusan Perhimpunan Agung UMNO, cabar kepimpinan Presiden, dia tak sedar. Kesian dia, kalau terus bersikap begitu, rugi diri dia sendiri,” katanya lagi.

Shahidan semalam telah digugurkan jawatannya daripada Pengerusi Perhubungan Negeri Perlis dan digantikan dengan Menteri Besar Perlis, Datuk Seri Azlan Man.


KDN pandang serius ancaman keselamatan oleh Israel, jamin Malaysia selamat

Kementerian Dalam Negeri (KDN) memandang serius ancaman keselamatan yang dikeluarkan oleh regim Israel terhadap pemimpin-pemimpin pergerakan perjuangan Palestin yang berada di seluruh dunia, termasuk di Malaysia.

Menterinya, Datuk Seri Hamzah Zainudin berkata, susulan ancaman itu, tindakan segera telah diambil, dengan pasukan Polis Diraja Malaysia (PDRM) bersama agensi- agensi keselamatan lain telah meningkatkan kawalan keselamatan dari semua aspek.

“Ini bagi memelihara ketenteraman awam dan keselamatan rakyat Malaysia, termasuk warga Palestin yang berada di dalam negara,” katanya dalam satu kenyataan hari ini.

Katanya lagi, KDN juga mengambil maklum kewujudan organisasi yang mendukung dan menyokong aspirasi perjuangan rakyat Palestin di negara ini.

Justeru, beliau menyeru orang ramai untuk bertenang kerana keadaan keselamatan dalam negara adalah terkawal dan kekal berada di tahap yang baik.

“Kerajaan Malaysia sekali lagi menegaskan pendiriannya untuk terus menyokong aspirasi dan perjuangan rakyat Palestin,” tegasnya.

Terdahulu kepimpinan regim Israel didakwa mengarahkan ejen perisikan negaranya iaitu Shin Bet dan Mossad untuk membunuh pegawai tertinggi Hamas di dalam dan luar negara.

Portal warnews247.gr melaporkan, menurut maklumat yang disiarkan oleh televisyen Israel, ejen perisikan itu akan menyerang negara seperti Iran, Turki, Qatar dan Malaysia yang memberi penempatan, membiayai dan melatih pegawai Hamas.


Abang Viva viral jadi inspirasi

Semangat Abang viva viral membantu mangsa banjir di Shah Alam, Selangor baru-baru ini menjadi tular dan memberi inspirasi kepada masyarakat.

Hanya berbekalkan RM50, Azwan Omar bergerak solo dari Melaka, dengan menaiki Viva dan membawa bot untuk misi membantu mangsa banjir di Shah Alam.

“Faktor cuaca saya tak ambil kira, paling penting nyawa banyak mangsa yang terperangkap dalam banjir.

“Saya hanya fikir nak selamatkan orang, nak bawa mereka keluar,” demikian mulianya hati Azwan.

Walaupun baru pertama kali terlibat sebagai sukarelawan membantu mangsa banjir, namun Azwan tetap bertekad menyelamatkan seberapa ramai mangsa.

“Nak kata takut, memang saya takut tetapi saya kuatkan hati untuk pergi.

“Saya bertawakal sahaja. Kalau dah ajal, dekat mana-mana pun akan temu ajal,” katanya.

Sejak tiba di Selangor,  Azwan hanya sempat mengalas perut dengan roti dan air serta tidur dalam bot atau kereta sahaja.

Namun semua itu bukan penghalang bagi insan berhati mulia ini untuk terus berusaha keras memberikan bantuan.

Dalam pada itu, Azwan yang turut berkongsi pengalaman sedih membantu lima sekeluarga termasuk warga emas dan seorang bayi.

“Ikutkan pengalaman sedih memang banyak, salah satunya saya selamatkan satu keluarga lima orang, dua warga emas itu lumpuh, seorang bayi dan ibu bapanya,” katanya lagi.

Walaupun namanya kini ‘dijulang’ sebagai wira dalam media sosial tetapi Azwan tetap merendah diri.

“Jujurnya saya tak minta pun, tak nak jadi idola atau pujian terlampau tinggi sebab saya pun takut dengan pujian atau idola itu melunturkan keikhlasan untuk membantu.

“Saya bantu tak banyak pun. Apa sahaja yang saya boleh buat dengan bot kecil itu,” jelas Azwan.

Berdasarkan hantaran dalam sosial, selepas selesai misi bantuan di Selangor, Azwan kini bergerak pula ke Pahang.

Baru-baru ini ada seorang lelaki telah berkongsi video menunjukkan betapa terujanya dia apabila berpeluang untuk menaiki bot yang dibawa oleh ‘Abang Viva Viral’ itu sendiri.

Ada juga pengguna Twitter berkongsi antara bantuan yang diberikan oleh Encik Azman apabila dia menumpangkan pak ciknya menaiki bot untuk menghantar bantuan kepada abangnya yang masih terkandas di Sri Muda.

Tambah orang ramai lagi, pihak Perodua bolehlah berikan Encik Azman hadiah sebagai satu penghargaan kepadanya kerana beliau sanggup datang jauh dari Melaka dan pergi ke beberapa lokasi yang terjejas bagi memberikan bantuan kepada mangsa yang masih terperangkap di rumah masing-masing.

Di dalam video tersebut, walaupun Azwan dipuji berkali-kali kerana tindakkannya memberikan inspirasi kepada rakyat Malaysia, namun beliau dengan rendah dirinya menyatakan masih ada orang lain lebih berbakti daripada dirinya.

“Tak ada maknanya bang. Ramai lagi yang lebih hero bang. Ramai lagi yang datang dari jauh-jauh,” kata ‘Abang Viva Viral’ itu.


Jentera siber PH bekerjasama dengan laskar siber dipimpin Lokman lawan PN

Walaupun sebelum ini menjadi seteru, namun jentera siber Pakatan Harapan (PH) kini akan bekerjasama dengan laskar siber yang dipimpin Datuk Lokman Noor Adam untuk melawan Perikatan Nasional (PN) dalam perang media sosial.

Jika sebelum ini Lokman yang juga Ahli Majlis Tertinggi (MT) UMNO dianggap musuh kerana ceramahnya yang menyerang PH dan Datuk Seri Anwar Ibrahim dalam kempen politik, namun senario tersebut sudah berubah apabila PH sudah berkahwin dengan UMNO.

Dalam program jentera siber kerajaan campuran, Setiausaha Akhbar (SUA) Kanan kepada Perdana Menteri (PMX), Tunku Nashrul Tunku Abaidah meminta semua pihak dalam PH untuk bekerjasama dengan laskar siber yang dipimpin Lokman.

Katanya, ia penting khususnya bagi menghadapi enam Pilihan Raya Negeri (PRN) yang akan diadakan tidak lama lagi.

“Pesan saya kepada mereka (SUA) ialah untuk lakukan ‘engagement’ dengan laskar siber ini dengan lebih berskala besar kerana kita akan menghadapi PRN di enam negeri selepas ini.

“Tak boleh dah ‘gear low’ ni, kena ‘gear lima’, ‘gear enam’ untuk pastikan inisiatif kerajaan perpaduan dan untuk pastikan enam negeri nanti kita mampu lakukan yang terbaik.

“Saya menjemput abang dan kakak laskar siber semua ini untuk sama-sama membantu kami, membantu saya dengan memberi pandangan, input kalian cukup bermakna,” katanya dipetik laporan Malaysiakini.

Tunku Nashrul terdahulu berucap pada Majlis Silaturrahim Laskar Siber Kerajaan Perpaduan di ibu pejabat UMNO, di Kuala Lumpur, malam tadi.

Hadir sama Setiausaha Politik Kanan kepada Perdana Menteri, Datuk Seri Shamsul Iskandar Md Akin.

Pertemuan ini kali pertama diadakan selepas PH-UMNO membentuk kerajaan campuran.

Gabungan ini memberi tumpuan kepada laskar siber dipercayai selepas melihat sokongan yang diperoleh Perikatan Nasional (PN) pada Pilihan Raya Umum Ke-15 (PRU-15) dalam usaha menarik sokongan pengundi dengan menggunakan media sosial.


Daripada 22,341 kes baharu, hanya 153 kesbawah kategori tiga hingga lima

Sebanyak 153 kes atau 0.68 peratus daripada 22,341 kes baharu Covid-19 dilaporkan semalam (19 Mac) melibatkan Kategori Tiga hingga Lima, kata Ketua Pengarah Kesihatan Tan Sri Dr Noor Hisham Abdullah.

Beliau berkata baki 22,188 kes pula terdiri daripada Kategori Satu dan Dua, sekali gus menjadikan kes kumulatif Covid-19 dalam negara berjumlah 3,974,019 manakala 33,347 kes sembuh dilaporkan semalam, menjadikan kes sembuh kumulatif sebanyak 3,656,415, menurut laporan Bernama.

“Daripada 153 kes Kategori Tiga hingga Lima, 48 kes melibatkan individu tidak divaksinasi atau belum lengkap vaksinasi, 61 kes telah menerima dua dos vaksin Covid-19 tetapi belum menerima dos penggalak dan 44 kes telah menerima dos penggalak,” katanya dalam kenyataan mengenai situasi semasa Covid-19 negara, hari ini.

Dr Noor Hisham berkata sebanyak 1,394 kes Covid-19 pula dimasukkan ke hospital semalam, dengan 554 kes atau 39.7 peratus melibatkan Kategori Tiga hingga Lima, manakala 840 kes atau 60.3 peratus terdiri daripada Kategori Satu dan Dua.

Beliau berkata sebanyak 390 kes memerlukan rawatan di Unit Rawatan Rapi (ICU) dan 219 kes memerlukan alat bantuan pernafasan.

Sementara itu, tujuh negeri menunjukkan peratusan pengisian katil kes kritikal (ICU) lebih 50 peratus iaitu Perlis (64 peratus), Kelantan (63 peratus), Johor (59 peratus), Selangor (58 peratus), Sarawak (53 peratus), serta Perak dan Pulau Pinang (51 peratus) sementara Kuala Lumpur dan Putrajaya (67 peratus).

Dr Noor Hisham berkata nilai kadar kebolehjangkitan (Rt) Covid-19 negara kini ialah 0.92 dan negeri yang mencatat Rt tertinggi ialah Sarawak dengan 1.06.

Negeri lain yang mencatatkan Rt melebihi 1.0 ialah Kuala Lumpur (1.03), manakala Negeri Sembilan dan Perak masing-masing merekodkan 1.01.


Pecat ahli tidak bersihkan UMNO, punca kekotoran masih di sana

Keputusan memecat dan menggantung pemimpin serta ahli tidak akan membersihkan UMNO kerana punca kekotoran masih kekal dalam parti itu.

Bekas setiausaha agungnya Tan Sri Annuar Musa yang turut dipecat awal bulan lalu berkata pecat merupakan tindakan paling mudah untuk menghapuskan golongan yang tidak sependapat dalam parti.

“Saya harap semua bertenang dan sabar. Memecat orang yang tidak sependapat adalah cara paling mudah untuk seseorang kekal berkuasa.

“Percayalah berkata benar itu mahal harganya dan ingatlah, jika pun mereka kini berkuasa, masih ada yang lebih tinggi kuasanya.

“Pembersihan yang mereka lakukan akan hanya menghasilkan lebih banyak kotoran kerana punca sebenar kotoran kekal berpaut dalam parti,”katanya dalam satu kenyataan di Facebook, awal pagi tadi.

Malam tadi, UMNO mengumumkan pemecatan Khairy Jamaluddin dan Tan Sri Nor Omar serta  puluhan ahli lain juga menggantung keahlian selama enam tahun terhadap empat pimpinan termasuk Datuk Seri Hishamuddin Hussien.

Dalam pada itu, Annuar yang juga bekas menteri komunikasi dan multimedia berkata apabila tiba masanya nanti, lebih ramai ahli bakal meninggalkan parti tersebut.

“Rakyat telah memberi isyarat tapi malangnya mereka masih ‘in denial’. Mereka lebih gemar menyalahkan rakyat dan pengundi serta semua orang lain kecuali diri mereka sendiri.

“Jadi biarkanlah mereka dalam dunia mereka itu… rakyat sudah pun meninggalkan mereka. Tiba masanya ahli akan turut meninggalkannya beramai-ramai,” katanya.

Tambahnya lagi, pemimpin dalam bekas partinya itu kini bangga kerana dapat memonopoli kuasa dan menunggang parti mengikut naratif palsu yang direka sendiri.

“Mereka bangga memonopoli kuasa dalam parti, menunggang parti berasaskan neratif palsu yg mereka reka sendiri. Biarpun parti semakin hancur akibat kerja dan tunggangan mereka.

“Mereka cipta kebohongan dan akhirnya mereka percaya kebohongan mereka sendiri. Sesiapa yang cuba berkata benar, itu semua akan digelar pengkhianat. Mereka mahu semua orang berwirid dengan naratif palsu mereka,” katanya.